Elizabeth Costello eta nobela afrikarraren auzia (hots, euskal nobelarena, agian) — Eibar.ORG | Eibarko peoria\nHemen zaude: Hasiera / Blogak / Volgako Batelariak / Elizabeth Costello eta nobela afrikarraren auzia (hots, euskal nobelarena, agian)\nElizabeth Costello eta nobela afrikarraren auzia (hots, euskal nobelarena, agian)\nIban Zaldua 2009/06/16 11:59\nJ.M. Coetzee idazle hegoafrikarraren pertsonaia baten gogoeta batetik abiatutako gogoeta erdia.\nChinua Achebe nigeriarraren Gainbehera dator dena berrirakurtzen ari nintzela (Alberdania-Elkar 2007; berez, liburuaren jatorrizko edizioa 1958koa da), duela urte batzuk irakurri nuen J.M. Coetzeeren Elizabeth Costello lanarekin gogoratu (2003) eta haren bila hasi naiz. Alde batetik, gogoan neukalako afrikar literaturaren inguruko atal oso bat zeukala, bereziki interesgarria iruditu zitzaidana, eta, bestetik, atal horretan bertan Acheberen erretratu ez oso disimulatu bat egiten zela kontatu zidatelako berriki.\nElizabeth Costello liburu bitxia da. Ia ez naiz nobela deitzera ausartzen, nobela baten egituraren zantzuak dituen arren; izan ere, liburua ardazten duen pertsonaia nagusia, Elizabeth Costello noski, fikziozkoa da: idazle australiar bat, edadetua, zeinaren egungo bizitzaren pasarte batzuk kontatzen baitzaizkigu (ematen dituen hitzaldiak, animaliekiko gu gizakion portaeraz dituen iritziak, egiten dituen bidaiak, familiarekin dituen harremanak etab.), flashback batzuen bitartez bere iraganeko gertakari zenbaitez ere jabetzen garen arren. Baina liburua, susmatzen dut, gehiago du saiakeratik eta Coetzeeren beraren iritzi batzuen erakusleihotik, nobela-nobelatik baino: ez dakit orrialde guztietan ote den horrela, baina ematen du Coetzeek alter egotzat hartzen duela Costello, eta, izan ere, atal gehienak solte edo hitzaldi gisa leitu zituen Coetzeek foro ezberdinetan, edo artikulu bezala argitaratu, liburua osatzera iritsi baino lehen.\nAtal horietako bat da, hain zuzen ere, “Nobela Afrikan” izenburukoa (“The Novel in Africa”). Bertan kontatzen zaigu nola Elizabeth Costellok onartzen duen Hegoaldeko Itsasoetan zeharreko Scandia Lines-en gurutzaldi batean parte hartzea, zeinetan literaturari buruzko hitzaldi-sorta bat eskainiko baitu, bidaiari aberatsak entretenitzeko helburuarekin; ikastaroaren izenburua “Nobelaren etorkizuna” izango da. Itsasontzian bera bezala hitzaldi batzuk ematera igotako Emmanuel Egudu idazle nigeriar anglofonoarekin egiten du topo, “Nobela Afrikan” ikastaroa eskainiko duena hain zuzen ere: argi dago hasieratik gazteago zirela ezagutu zutela elkar Costellok eta Eguduk, eta dezente eztabaidatu zutela garai haietan; Egudu horren atzean mozorrotuta, zalantza askorik gabe, Chinua Achebe bera dago, Costelloren atzean Coetzee dagoen bezala. Bien sarrera hitzaldien pasarte batzuk eskaintzen dizkigu ondoren Coetzeek: publikoak entusiasmo handirik gabe jasotzen du emakumearena, afrikarrarena ez bezala. Ondoren, tabernan, entzule batzuk tarteko, idazle biak elkartu, eta Eguduk Afrikako (beltzen) literatura idatzi garaikideari buruz botatako iritzien gainean hasiko dira eztabaidatzen (esan beharra dago Coetzeek bertako literaturen problematikari buruz eskaintzen duen laburpena, Eguduren diskurtsoa baliatuz, oso interesgarria dela, berez). Une batean Costellok dio, polemikoki, Eguduk defendatutako “exotismoa” dela hain zuzen nobela afrikarrak garatzeko duen oztopo nagusienetako bat (“Zergatik daude hainbeste nobelista afrikar eta ez aipatzerik merezi duen nobela afrikarrik?”). Eguduk erantzuna ematera animatzen duenean, hauxe da Costellok erantzuten duena:\n–Nobela ingelesa –dio Elizabethek– jende ingelesak idazten du, basikoki, beste jende ingeles batentzako. Horregatik da nobela ingelesa. Nobela errusiarra errusiarrek idazten dute beste errusiar batzuentzako. Baina nobela afrikarra ez dute afrikar batzuek idazten beste afrikar batzuentzako. Nobelagile afrikarrek, akaso, Afrikari buruz eta esperientzia afrikarrei buruz idazten dute, baina niri iruditzen zait idazten ari diren denbora guztian sorbalda gainetik begiratzen dietela irakurriko dituzten atzerritarrei. Gustuko izan ala ez, interpreteen rola onartu dute eta beren irakurleentzako interpretatzen dute Afrika. Baina, nola esploratu daiteke mundu bat sakontasun osoaz, aldi berean arrotz batzuei azaldu behar badiezu? Zientzialari batek bere ikerketa gaiei arreta osoa eta sortzailea eskainiko balio bezala da, eta aldi berean ikasle ezjakinen gela bati egiten ari dena azaldu beharko balio. Gehiegi da pertsona batentzat, ezin da egin, ez behintzat sakontasunez. Hor dago, nire ustez, zuen arazoaren muina. Zuen afrikartasuna irudikatu behar izatea, idaztearekin batera.\n–Primeran, Elizabeth! –dio Eguduk–. Guztiz ulertu duzu. Esploratzailea esplikatzaile gisa –beso bat luzatu eta zapladatxo batzuk ematen dizkio sorbaldan.\n“Gu biok bakarrik egongo bagina –pentsatu du emakumeak– zaplastako bat emango nioke”.\n–Benetan ulertu badut –oraingoan Elizabethek ez dio kasurik egin Eguduri, eta Manchesterreko bikoteari mintzatzen zaio–, soilik da Australian antzeko arazoak izan eta atzean utzi ditugulako. Azkenik atzerritarrentzako idazteko ohitura alboratu genuen publiko australiar egoki batek heldutasuna iritsi zuenean, hirurogeiko hamarkadan gertatu zen zerbait. Irakurleen erkidego bat, ez idazleena… existitzen zena jada. Atzerritarrentzako idazteko ohitura alde batera utzi genuen gure merkatuak, gure merkatu australiarrak erabaki zuenean tokiko literatura bati eutsi ziezaiokeela. Hori da eskaini dezakegun lezioa. Hori da Afrikak gugandik ikasi dezakeena.\nCostelloren (edo Coetzeeren) iritzi guztiekin bat natorren ez dakidan arren (izan ere, agian Coetzee bera ere ez dago Costellorekin guztiz ados, batzuetan), iruditzen zait, lehenengo paragraforako behintzat, eta aldeak alde, “afrikar” jartzen duen lekuan erraz ipini genezakeela “euskal”, behintzat azkeneko urteotako gure literaturaren internazionalizazioaren ezaugarri batzuei (eta idazle jakin batzuei) buruz arituz gero. Jakina, gure literatura idatziaren azpigarapenaren ezaugarri batzuek ez daukate zer ikusi handirik Egudu-Achebek bere hitzaldian zehar Sahara hegoaldeko Afrikarentzako aletutakoekin (besteak beste, pobrezia, alfabetatze-tasak, literatura idatziaren sarrera oso berantiarra…), eta, aldiz, idazle australiarrek eta afrikar anglofonoek duten aukera (merkatu anglosaxoniarrentzat ingelesez idaztearena, zuzen-zuzenean) ez zaio berez aplikatzen idazle euskaradunari (bai, ordea, beste maila batean baina, gazteleraren edo frantsesaren aukera egiten duen idazle euskotarrari). Argi dago, gutxienez 1989ra arte, eta oro har, euskal idazle euskaradunak (horretaz ariko bainaiz hemendik aurrera) “beste jende euskaldun batentzako” idatzi ohi zuela kasik esklusiboki, inoiz bere obra itzultzea lortzen zuen arren, eta jende euskaldun horren multzoa oso-oso irakurle gutxik osatzen zuten arren.\nBaina irudipena daukat, are euskaraz idatzita ere, geroz eta gehiago “irakurriko gaituzten atzerritarrei sorbalda gainetik begiratzen diegula” idazten dugula euskaldunok, edo, behintzat, kanpoan arrakasta izan duen idazle euskaldunen minoriak, eta horren jatorria, hein batean behintzat, Obabakoakek jasotako Sari Nazionalean dagoela: nik uste dut hori nahiko nabarmena dela Bernardo Atxagaren orduz geroztiko obran, Markak arte behintzat, eta gure “errealitatearen interpretearen rola” hartu zuela alegia, nahita edo nahi gabe. Eta hala gertatzen dela baita Bitartean heldu eskutik osteko Kirmen Uriberen ibilbidean ere (bere lehenengo nobelaren “helburua geure ikuspegia kanpoan erakustea” zela esatera iritsi zen, argitaratu berritan). Bestalde, itzulpenak, gaztelerarakoak batik bat, gero eta ugariagoak dira, eta (inportanteagoa dena) gero eta gehiago hurbiltzen zaizkie euskarazko “jatorrizkoen” edizio-datei, batzuetan kasik aldi berekoak bihurtu arte; hor kontuan hartu behar dugu euskal argitaletxe batzuek (Alberdaniak, batez ere; hein txikiagoan Ereinek eta Elkarrek, Ttarttaloren bitartez) abian jarri duten gaztelaniazko bertsioen argitaratze-politika, nahiz eta kasu horretan eztabaida daitekeen ea ahalegin hori ez ote dagoen nagusiki zuzendua “barne-merkatu” gaztelaniaduna asetzera edo erakartzera. Baina are Madrileko edo Bartzelonako argitaletxeei begira, gero eta ohikoagoa da euskal orijinalen bidalketa, liburua oraindik Euskal Herrian argitaratuta ez dagoenean (eta, ondorioz, Euskal Herrian bertan zer harrera izan duen ezagutzerik ez dagoenean).\nEmango luke, beraz, Costelloren Australiaren kontrako bidea hartzen ari dela euskal literatura, edo euskal literaturaren parte batek behintzat, gure idazle esportatuenek osatutakoak… beti ere irudikatzen badugu aurretik bagenuela “publiko euskaldun egoki eta heldu bat”, horren argi ez dagoena. Baina agian (auskalo) kontua da euskal irakurleen multzoak jo duela sabaia, dela irakurlego militantearen murrizketagatik, dela belaunaldi berriek (oro har) ez dutelako lehen bezainbeste irakurtzen (euskaraz behintzat), dela euskal idazleok ez diogulako irakurlego horri produktu nahikoa “errazak” eskaintzen (batzuek –arriskutsuki– aldarrikatzen duten bezala). Eta, ondorioz, ez litzateke harritzekoa, Elizabeth Costelloren garai bateko australiarrek bezala, kanpotarrentzako idazteko geroz eta ohitura handiagoa bagenu, eta, Eguduren afrikarrek bezala, exotismo mota ezberdinetara jotzeko gero eta jaidura handiagoa erakutsiko bagenu, maiz (exotismo bukoliko-tradizionalistara, exotismo gerrazibilerora, edo exotismo euskalgatazkerora, Jokin Muñozek inoiz aldarrikatu bezala atzerrirako balizko esportagai gisa…).\nSalbu eta euskaldunok ez bagara bihurtzen ari, noski, gure buruekiko geroz eta arrotzago. Zeinaren kasuan, atzerritarrentzako idatziz, gure buruentzako idazten jarraituko baikenuke, nolabait… Azken batean, egia da Achebek metropoliko publikoarentzako idatzi zuela, hein handi batean, Gainbehera dator dena, baina egia da, halaber, bere bigarren mailako helburuen artean bazegoela Nigeria bertako (eta, hedaduraz, Afrikako) elite indigena anglofonoari “erakustea” bazegoela han, zuriak iritsi baino lehenago, zibilizazio bat, kolonialismoak suntsitu zuena hain zuzen ere. Beste kontu bat da ea posible den benetan sakona eta literarioki jasoa den zerbait gauzatzea idazlea aldi berean “euskalduntasuna irudikatzen” saiatzen den bitartean. Elizabeth Costellok argi dauka ezetz; nik, aitor dut, ez ditut gauzak horren klaru. Baina hausnarketa interesgarria iruditu zait, edonola ere.\n(Bide batez esanda, gutxienez bitxia da Atxagak, bere ikur bihurtu zuen “exotismo” obabatarretik “ihes” egiteko Afrika aukeratu izana, Achebek Gainbehera dator dena eleberrian nobelizatu zuen koloniakuntzaren garai bertsuko Afrika hain zuzen ere… agian badago hortik ondorioren bat ateratzerik, nahiz eta niri ez zaidan okurritzen zein…)\nJurgi K. G. dio:\nEmaten du luze idatzi arren ez dudala ondo asmatu esan nahi nuena adierazten. Ea oraingoan hobeto azaltzen dudan (yake labur ez).\nNire ondorioa ez da merkatuaren logikak euskal literatura internazionalizaziorantz bultzatzen duela, eta aldi berean horrek euskal literatura autosuntsiketara daramala. Ezta patu fatal horretatik ezin ihes egin daitekeenik ere.\nIbanek seinalatzen dituen joera “exotistei” azalpen (edo sasiazalpen) estrukturalista bat eman nahi nien. Hau da, euskal literaturaren baitan azken aldian “kanpora begira” idazteko joera baldin badago, eta bide horretatik zenbait idazlek beren obretan euskal errealitatea atzerritarrei azaltzeko bidea hartu badute, horren atzean zein arrazoi egon litekeen aztertu gura nuen. Eta nire interpretazioa da euskal idazle batzuk beren literatur jarduera ofizio bihurtu nahi izan duten heinean (guztiz zilegia dena, jakina), horrek bultzatu dituela euskal merkatua baino eremu zabalago batera zuzentzera, idazlerik onenak ere ez baitu bizitzeko nahikoa irabaziko bere euskarazko lanen salmentatik. Eta ondorioz hortik etorri dela erdarazko bertsioen kaleratze azkarra eta gai exotikoen aukeraketa, kanpoko merkatuan funtzionatuko duten obrak egin beharra baitago. Hori euskal literaturarentzat ona ala txarra den, zer ondorio izango duen etab, ez daukat argi. Bai ikusten diodana da hein bateko antza XIX. mendean Daskonagarrek zerabilen literatur ereduarekin.\nBestalde ez nuen esaten euskal idazleen irtenbide bakarra merkatuaren bide horretik joatea zenik. Hori aukera bat da nahi eta ahal duenarentzat, eta geroan ere hala izango da. Aukera horren pare badago bestelako ofizio batean ogia irabazi eta norbere obra literarioa aisian garatzerik, merkatu kontuen axola gutxirekin. Izatez azken hau izan da, eta gaur egun ere bada, euskal idazle gehienek hartu duten bidea. Eta badago, Prudenek dioen bezala, euskal literatura sustatzeko “plan renove” gisako bat egiteko aukera, edota erakunde publikoen orain arteko subentzioak hobetzerik. Eta uste dut etorkizunean ere aukera hauek guztiak egongo direla.\nBeste kontu bat da nazioartera ireki diren euskal idazleen eraginpean agian gai “exotiko” batzuk gainerako euskal idazleen artean ere modan jarri direla. Edo agian gai horien hedapena ez da euskal idazle “internazionalek” ekarri duten zerbait izan, baizik euskal literaturaren barne dinamikak eragindakoa. Eta honekin Ibanek agertu dituen auzietara bueltatuko ginateke: Egia ote da exotismo hori hedatzen ari dela euskal letretan? Posible al da benetan sakona eta literarioki jasoa den zerbait gauzatzea idazlea aldi berean “euskalduntasuna irudikatzen” saiatzen den bitartean?...\nGai interesgarriak planteatzen dituzu Jurgi, baina egia esanda horietaz ez daukat gauza garbirik esateko.\nEta inork arraposturik egin ez duenez, neureari ekingo diot: plan renove.\nGaur irakurri dut BERRIAn Blanca Urgelli egin dioten elkarrizketa. Mistorioski, ez diote ezer galdetu liburu politikari buruz... garrantzirik gabeko gaia? Bada, momentu kritikoan gaudela izan da atera dudan ondorioa: EAEn gobernu-aldaketa bat egon da, sakona, eta sailburu bat dugu espresuki dioena pentsatzen ari dela zein aldaketa egin... Bada, neska-mutilok, agian une egokia da ideia berriak plazaratzeko eta eskaerak egiteko. Lotsarik gabe. Eta, batez ere, Euskadi saria bezalako anekdoteetatik haruntzago: aldaketa sakon bat da behar dena EAEko liburu-sisteman eta Eusko Jaurlaritzak zeresan handia izan dezake horretan.\nAnimo. General Motors-ekoek inoiz ez dute lotsarik izaten eskatzeko orduan. Ezta Guggenheimekoek ere.\nJurgi Kintana Goiriena dio:\nOso gogoeta interesgarriak iruditu zaizkit aipatzen dituzunak. Duela hilabete pare bat Atxagak irratian egin zituen adierazpen batzuen haritik gai honekin lotutako zerbait otu zitzaidan eta aukera aprobetxatzen dut hemen botatzeko.\nZioen Atxagak une batez ilusioa izan zuela "Zazpi etxe Frantzian" liburua egun berean, ordu berean eta minutu berean aurkezteko eta salgai jartzeko bai euskaraz, bai gaztelaniaz, bai katalanez eta bai beste zenbait hizkuntzatan. Asmo horretan inplizitu zihoan, hala uste dut behintzat, Atxagak bere liburua ez zuela idatzi berariaz euskaldunentzat. Euskaldunentzat ere bai, noski, baina ez soilik haientzat. Azkenean, ordea, Atxagak irratian azaldu zuenez, euskarazko liburua lehenestea erabaki zen. Erdarazko itzulpenak aste pare bat geroago atera ziren. Nolanahi ere aukera kontrafaktuala interesgarria egin zitzaidan.\nAtxagak bere hasierako asmoa gauzatu izan balu ez zen modurik izango jakiteko zein zen jatorrizko liburua (nola ziurtatu liburua euskaraz ekoitzi zen eta handik gaztelaniara itzuli eta ez alderantziz?). Kasurako, itzulpena ona izanik, emaitza berdintsua izango zen. Gainera, kontuan hartuta gaztelaniazko liburuak euskarazkoak baino merkatu eta ziurrenik salmenta zabalagoak izango zituela, jatorrizko testua euskaraz idatzita ere, bertsio nagusi gisa aise hartu ahalko zen erdarazkoa. Euskarazko bertsioaren funtzioa, hein batez, osagarri sinbolikoa izatea izango zen, hau da, egilea "euskal idazle" gisa aurkeztea (soilik erdaraz idatziz eta Afrikari buruz idatziz nekez egin litekeena).\nKontuak 1867 urtean argitaratu zen "Les échos du pas de Roland" eleberria ekarri zidan gogora. Nobela hura Daskonagarre baionarrak idatzi zuen frantsesez, baina hitzaurrean zioen jatorriz euskaraz ekoitzia zela eta ondoren frantsesera itzulia. "Jatorrizkoa" ea non zegoen galdetu ziotenean, nobela frantsesetik euskarara itzuli beharra egon zen "jatorrizkoa" egiazkoa zela frogatzeko ("Atheka gaitzeko oihartzunak", 1871).\nZerbait aurreratu dugu mende t'erdian, eta orain jatorrizko testua idatzi ere euskaraz egiten da lehenik (eskertzekoa dena) eta ondoren erdaratu. Baina funtzio aldetik, iruditzen zait Daskonagarreren kasuak eta euskal zein erdal bertsioak batera (edo erdi batera) ateratzen dituztenenak badutela antzekotasunik (eta auzia ez dut Atxagarengan pertsonalizatu nahi, soilik adibide bat zen, interesatzen zaidana fenomenoa bera da). Kasu bietan liburua euskaldun jendea baino irakurlego zabalago batentzat idazten da; eta kasu bietan euskarazko testu bat egotea (egiazkoa edo alegiazkoa) interesgarria da orobat.\nFenomeno hauen arrazoia ziurrenik estrukturala da: Daskonagarrek XIX. mendean bazekien euskaraz nobela bat idatziz gero apenas izango zuela irakurlerik eta horregatik jo zuen frantsesez idaztera, euskarak (euskal merkatuak) ezin eman ziona osatzeko. Eta gaur egun ere, euskal idazle bat ezin bizi daiteke euskal irakurleentzat idaztetik soilik. Sinplifikatuz lau aukera daude:\n1) Errentista izan eta diru kezkarik gabe euskaraz idaztera dedikatu (ez dut halako kasurik ezagutzen) 2) Literaturarekin zerikusi gabeko ofizio batean aritu eta aisialdian euskaraz idatzi (adib: Saizarbitoria) 3) Literaturarekin zerikusia duten ofizioan aritu (itzulpenak, enkarguzko lanak...) eta aisialdian euskaraz idatzi (adib. Koldo Izagirre) 4) Norbere gustuko literatur lanetara dedikatu, eta ohartu soilik euskaraz idatziz (euskal merkatura mugatuz) ez dagoela bizibiderik (adib: Atxaga)\nEta hor kokatuko nuke nik Ibanek aipatzen duen azken urteetako joera euskal idazle batzuen arten "merkatu zabalak" bilatzeko. Ez da auzi ideologiko bat (euskaldunak gutxiestea, edo kanpora begira egon nahi bat). Baizik bizibideak ezarritakoa. Gure euskaldun irakurleen auzia konpontzen ez den bitartean (eta segurki ez da inoiz konponduko) 4 aukera horiek baino ez dira posible izango.\nBarka hainbeste luzatzea.\n"Merkatua"-ren fatalismoak harrapatu zaituela dirudi, Jurgi. Ez dut ulertzen, zure argudioak gardenak dirudite, baina ondorioa literatura txiki guztien desagerpena da, ez besterik...\nGure munduak etorkizunik badu merkatuaren tiraniaren morrontzatik askatzen asmatu duelako izango da. Totalki edo partzialki. Adibidez, gure literatura merkatuaren tiraniatik askatzea lortu dugulako (totalki eta partzialki); ez da ezinezkoa, adibidez, gure eskola sistema merkatuaren logikatik kanpo dago egun (partzialki, jakina). Nago gure kulturak "merkatua"-ren barruan ez duela inolako etorkizunik.\nBesterik da esatea askapen hori nola erdietsiko litzatekeen. Ideiarik ez. Baina nabarmena da estatuaren laguntza ezinbestekoa dela... Egia esan, General Motors-en biziraupenak ere estatuaren laguntza ezinbestekoa duen sasoi hits honetan utzidazue esaten administrazio publikoek dutela erantzukizunaren zati handi handia gure "literatura sektorearen" biziraupenean ere.\nBeraz, noizko euskal literaturaren "plan renove" bat?


Aigleville - Wikipedia, entziklopedia askea.\n49° 00′ 27″ N, 1° 25′ 13″ E / 49.0075°N,1.4203°E / 49.0075; 1.4203Koordenatuak: 49° 00′ 27″ N, 1° 25′ 13″ E / 49.0075°N,1.4203°E / 49.0075; 1.4203\nChaignes, Hécourt eta Pacy-sur-Eure\n203 (%48) 206 (%48.7)\nAigleville Frantziako udalerria da, Eure departamenduan dagoena, Normandia eskualdean. 2013an 362 biztanle zituen.\n2007an Aigleville udalerrian erroldatutako biztanleak 314 ziren. Familiak 88 ziren, horien artean 12 pertsona bakarrekoak ziren (12 bakarrik bizi ziren emakumeak eta 12 bakarrik bizi ziren emakumeak), 12 seme-alabarik gabeko familiak ziren, 60 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 103 etxebizitza zeuden, 95 familiaren etxebizitza nagusia ziren, 7 bigarren erresidentzia ziren eta 1 hutsik zegoen. 102 etxeak ziren eta 1apartamentu bat zen. 95 etxebizitza nagusietatik 81 bere jabearen bizilekua ziren, 11 alokairuan okupaturik zeuden eta 3 doan lagata zeuden; 3 etxek bi gela zituzten, 6 etxek hiru zituzten, 23 etxek lau zituzten eta 63 etxek bost zituzten. 82 etxek euren parking plaza propioa zuten azpian. 43 etxetan ibilgailu bat zegoen eta 47 etxetan bat baino gehiago zituzten.\nAigleville udalerriko biztanleria-piramidea 2009an .\n2007an lan egiteko adina zuten pertsonak 199 ziren, horien artean 153 aktiboak ziren eta 46 inaktiboak ziren. 153 pertsona aktiboetatik 141 lanean zeuden (79 gizon eta 62 emakume) eta 12 langabezian zeuden (5 gizon eta 7 emakume). 46 pertsona inaktiboetatik 7 erretiraturik zeuden, 25 ikasten zeuden eta 14 "bestelako inaktibo" gisa sailkaturik zeuden.\n2009an Aigleville udalerrian 103 unitate fiskal zeuden, 326 pertsonek osaturik. Pertsona bakoitzeko diru-sarrera fiskalaren mediana urteko 21.438 euro zen. \n2007an zeuden 9 komertzioetatik, 3 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 1 informazio eta komunikazio enpresa zen eta 1 administrazio publikoko enpresa zen.\nBNF: 15253246t (data)


Bolintxuko ur-jauzia, Bizkaian – Guraso.eus\nBolintxuko ur-jauzia, Bizkaian\n2020-07-30\tguraso\tIruzkinik ez\nBolintxu Pagasarri mendiaren ekialdeko magalean dagoen erreka labur eta aldapatsua da. Bertan daude Buia eta Seberetxe auzoak, eta baita ere izen bereko jauregia.\nXIX. mendearen amaieran urtegi bat eraiki zuten Bolintxuko haranean, gero eta handiagoak ziren Bilbo hiriaren ur beharrak asetzeko. XX. mendearen erdialdera arte erabili zuten, Zadorrako urtegietatik Bilbora ura ekartzeko hodiak eta araztegiak eraiki ziren arte. Geroztik, urtegia lurrez bete da, errekastoaren inguruan baso berri bat hazi da, eta landare eta animalia askoren bizileku den ekosistema txiki bat sortu da.\nDozena erdi bat ibilbide daude Bolintxu errekaren ingurua ezagutzeko. Horietako bat zuzena da. Egokiena da azkar batean ur-jauzia ikustea eta itzultzea bada asmoa. Zailtasun maila txikia du.\nInguruaz gehiago gozatzeko nahikoa denborarekin joanez gero zirkularra den beste ibilbide bat gomendatzen dugu. Buia auzoko aparkalekua ditu abiapuntua eta helmuga. Jolas parkea eta kantxa irekia daude bertan. Kasu honetan ere zailtasun maila txikiko ibilbidea da.\nBuia auzoko aparkalekua eta jolas eremuak. (Iturria: Google)\nAipaturiko ibilbide zirkularrak Bolintxubidea du oinarri. Zuzen egin behar da bidean aurrera eta lehenengo bidegurutzean eskumara hartu behar da. Ehun bat metrora bigarren bidegurutze bat dago eta ezkerrera hartu behar da. Bideak gora egiten du apur bat, eta igoera amaitutakoa Bolintxuko haranaren bista ederrak dituen bide zuzena egingo dugu.\nBidean aurrera egin eta hoditeria handi batekin egingo dugu topo. Hori pasatakoan, 700 bat metrora ezkerrera egiten duen bide bat dago (kontuz, ez dago seinaleztatuta. Okerreko bidea hartuz gero Pagasarriko aparkalekura iritsiko zarete). Bidea ondo hartzen baduzu, Bolintxu errekaren mailara jaitsiko zara. Errekaren arrastoa jarraitu besterik ez dago ur-jauzira iristeko.\nItzulerako bidea egiteko bi aukera daude. Goiko bidea jarraitu edo erreka bazterretik doana. Erreka bazterretik doana politagoa da, baina arriskutsuagoa da ume txikientzako. Zaindu Supersur delakoaren lanak nola doazen. Zati batean bigarren aukera hori ezin zen egin lanak tarteko.\nUr-jauziko argazkia: Julen Landa.\nIruzkinik ez "Bolintxuko ur-jauzia, Bizkaian"


Bracamonte Peñaranda Babestutako Kardiako\nDesfibriladorearen instalazioa inbertsio ekonomikorik gabe\nSalvaVidas proiektua\tBerri Urriaren 24 2019\t Ikusia 920\nPilar García Bracamonte kirol zinegotziak asteazken honetan desfibriladore gailua aurkeztu du Kirol Integralean, ekimenarekin lankidetzan aritzen den entitatea Peñaranda Kirol Klubarekin, Peñaranda Atletismo Klubarekin eta Consistorioarekin.\nBizitza aurrezteko desfibrilazio-gailua CID-en kokatuko da, prestatutako kirol monitore batek edonora eraman dezake. Peñarandeko edozein kirol ekitalditan erabiliko da, eta baita Luis García-n egiten diren futbol partidetan ere.\nPeñaranda hiriak desfibriladore batekin kardoprotektatzen ditu bertako biztanleak\nUdalak argi dauka herritarrei kardiosegurtasuna emateak duen garrantzia, horregatik, beste DESA bat gehituko zaio Severiano Montero ikastetxeko kiroldegian. Datorren azaroko 8 udaletxearen eskutik ikaskuntza eguna ospatuko da eta bertan udal eta kirol teknikariez gain, Udaltzaingoko agenteek ere parte hartu ahal izango dute.\nDesfibriladoreak inbertsio ekonomikorik gabe gure Life Wristbands-ekin\n"Herritarren erantzun bikainari esker, helburua lortu da eta gaur desfibriladore hau aurkez dezakegu", esan du kirol alkateak. Madrilgo desfibriladore konpainiak hiria babestu du helburua lortzeko, eta hori egia bihurtu da 1.000 eskumuturreko eskumuturrekoen hesia gainditu ondoren.\nProiektu gidariek emandako opari desberdinen zozketa bat egin zitzaien kausa hori lortzearen alde agertu ziren pertsona guztiei.\nEskumuturreko gehiago salgai daude oraindik, bildutako diruak langileentzako trebakuntza leku gehiago aprobetxatzeko balioko du.


Aurreakordio negargarria sinatu dute CCOO, UGT eta USO sindikatuek Azkoitiako SIDENORen\n2019/01/18 :: 6:05\nLotsagarria izan da aste honetan SIDENOR Azkoitia enpresan bizi izan duguna. Oporren atarian geundenean erabaki zuten CCOO, UGT eta USO sindikatuek, enpresarekin batera, negoziazio mahaia irekitzea. Enpresaren neurrira egindako aurreakordioa egin dute. Bost urterako, enpresak nahi duena egiteko eskuak libre izango ditu.\nAurrejubilazioak garrantzitsuak direla garbi daukagu, baina, bai enpresak eta baita sindikatuek ere trukeko txanpon moduan ibiltzen ditu gainontzeko langileei eskubideak kentzeko. Eta ezin dena ukatu da, enpresarentzat ere onuragarriak direla aurrejubilazio horiek. Baina CCOO, USO eta UGTk ez dute inondik inora ere langileen eskubideak bermatzea helburu izan, eta horren erakusle da aurreakordioa.\nKPIaren erreferentziarik gabe aplikatuko dituzte igoerak. Horrek esan nahi du langileen eros ahalmena ez dela bizitzaren garestitzearen arabera igoko.\nLanean behin-behinean daudenen %15a behin betiko langile izatera pasako direla garaipentzat saldu dute, baina, bost urtean 9 langile baino ez dituztela egingo behin-betiko esan nahi du horrek. Lotsagarria. Batez ere, 80 lagunetik gora jubilatuko direla kontuan hartuta.\nLangileon lan baldintzen inguruan hobetzeko dauzkagun beharren zerrenda amaigabea da, eta hiru sindikatu hauek ez dute zirkinik ere egin horiek mahai gainean jarri eta lan- baldintzak hobetzeko. Langileok momentu honetan ordutegiekin daukagun malgutasunak faktura ikaragarria pasa digu, eta gainera, lanerako ordu gehiago sartu dizkigute.\nAipagarria da oporretarako astebete falta zenean negoziazioa hasi izana. ELA eta LAB sindikatuak negoziaziotik kanpo uzteko egin dute mugimendu hori; eta aldi berean, baita langileen asanblada ere. Izan ere, negoziazioa urte amaieran hasi beharko litzateke berez, baina astebetean, oporren atarian dena amaitu dute.


Ahozko tradizioaren arabera, Gurutze Bidearen antzezpenaren jatorria XVI. mendean Kolitza mendira joaten ziren penitentzia-pelegrinazioak dira. Kolitzan, San Rokeri erregutzen zioten hiribildua garai hartako izurrietatik libratzeko.\nBertsio hori ukatu gabe, historiak eskaintzen digun analisia eta eskuragarri dugun dokumentazioa aztertuta, ondorioztatu izan da Gurutze Bidea XIX. mendearen bigarren erdian sortu zela prozesio tradizionalekin batera, hau da pausoekin batera, Jesusen Pasioaren antzezpenari egiatasun handiagoa emateko, eta orain arteko bilakaera izan du.\n1771n, hainbat prozesio ospatzen ziren dagoeneko Balmasedan; besteak beste, Aste Santukoak. Horixe ondoriozta daiteke garai hartako udal-aurrekontuetatik, partida bat baitago esleituta udalbatzak mezetarako argizaria erosteko egindako gastuetarako. 1829an, Bera Kurutz kofradia birsortu zen, eta orduz geroztik, kofradia arduratu zen hiribilduko prozesioak antolatzeaz.\nHala ere, 1865ekoak dira prozesio tradizionalari lagunduko zioten pertsonaiak agertzen diren lehen dokumentuak. Urte hartan sortu zen “Invencible Compañia Farisaika” izeneko konpainia, eta soldadu erromatarrak (Balmasedarrek “fariseuak” esaten zieten) sartu zituen. Horrez gain, XIX. mende amaieran, konpainiari gehitu zitzaizkion Ostiral Santuko prozesioan pertsonaia tradizionalago hauek: Mariak, Magdalena, Jesus eta Zirineo.\n1935. urtean aldaketa garrantzitsu bat egin zen; izan ere, Pilatoren Epaiketa antzezten hasi ziren prozesio-desfilea baino lehen. Horrez gain, hainbat pertsonaia gehitu ziren, besteak beste, Pilato bera, Apaiz Nagusiak, Barrabas eta pajeak. Garai hau mugarri izan zen figura eta eszena berriak gehitzeari dagokionez, eta prozesu hori ez da eten gaur egun arte, Balmaseda herriak ahalik eta errealismo eta fideltasunik handiena eman nahi izan baitio beti Pasioaren antzezpenari.\nGaur egun, 650 pertsonak egiten dute antzezpen hau, garai bateko Bera Kurutz kofradiaren oinordeko den Balmasedako Gurutze-bide Bizidunaren Elkarteak antolatuta eta Kolitza abesbatzaren laguntzarekin.\n1771. Udalbatzak Aste Santuko prozesioetan egindako argizari gastuak ordaintzeko partida bat esleitu zen udal aurrekontuetan.\n1829. Bera Kurutz kofradia birsortu zen, eta Gurutze Bidearen antzezpenaz arduratu zen 1947ra arte.\n1865. ”Invencible Compañía Farisaica” izeneko konpainia sortu zen, eta erromatarrak sartu zituen.\n1905. Lehen aldiz Magdalena eta Hiru Marien berri.\n1920. Jesusek eta Zirineok aurpegia estali gabe parte hartu zuten lehen aldiz.\n1935. Pilatoren Epaiketa edo Pretorioa antzeztu zen lehen aldiz.\n1955. Lapurrek Kristori lagundu zioten Gurutze Bidean.\n1957. Hainbat pertsonaia gehitu ziren Gurutze Bidera, esate baterako: Ama Birjina, Jantzi-luzeak eta Sanedrineko guardia.\n1963. Lehen aldiz antzeztu zen Gurutziltzatzea.\n1974. Balmasedako Gurutze-bide Biziduna Elkartea sortu zen Bera Kurutz kofradia ordezkatzeko.\n1976. Judasen urkatzea gehitu zen.\n1981. Kristoren zigorraldia antzezten hasi ziren.\n1984. Ostegun Santuko gauean lehen aldiz antzeztu zen Azken Afaria eta horri gehitu zitzaion Atxiloketaren antzezpena, ordura arte Ostiral Santuan egiten zena.\n2006. Sanedrineko apaizen aurreko Jesusen epaiketa antzezten hasi ziren Ostegun Santuko gauean.


Donostia Zinemaldia :: JORGE DE COMINGES\nHemen zaude: Lehen orrialdea > 52. Edizioa 2004 > Sariak eta Epaimahaiak\t> Altadis-Zuzendari Berriak Sariaren Epaimahaia > JORGE DE COMINGES\n1945ean Bartzelonan jaioa, Bartzelonako Unibertsitatean Zuzenbidean lizentziatu eta zine-teknikari bezala lan egin zuen, 1968tik 1980ra. 1976. urteaz geroztik, “Destino”, “El Noticiero Universal” eta “El Periódico de Catalunya” agerkarietan zine kritikari gisa aritu da. 1981ean “Fotogramas” aldizkariko erredakzioan sartu zen eta, 1989tik 1996ra, hau da “Qué leer”-en zuzendaritza beregan hartu arte, erredaktore-buru izan zen. Era berean, gaur egun, “Fotogramas”, “Qué leer” eta “Clío” aldizkarien argitaletxea den Comunicación y Publicaciones S.A. enpresako argitalpen zuzendariordea da.\nIdatzi dituen eleberrien artean, “Un clavel entre los dientes” (Seix Barral, 1989), “Tul ilusión” (Anagrama, 1993), “Las Adelfas” (Ediciones del Bronce, 1997) eta “Un curso muy movido” (Alba, 1999), azkena Clara alabarekin batera idatzia. ‘Mis años de cine (1976-1979) Entre el destape y la “qualité”’ (DVD, 2001) oroitzapen zinematografikoen liburua idatzi du, halaber. Datorren azaroan, “Memorias de un extraño (1945-1971)” (Seix Barral) bere oroitzapenen lehen liburukia argitaratuko da. 1971an ezkondu zen eta seme-alaba bana du.


Lan-poltsa - Justizia Administrazioa Euskadin\nHemen zaude: Egoitza Judizial Elektronikoa > Enplegu publikoa > Lan-poltsa\nLan-poltsa eguneratua - 2020\nEbazpena, 2021eko uztailaren 5ekoa, Justizia Administrazioko Zuzendariarena, 2021eko maiatzaren 28ko ebazpeneko akatsak zuzentzen dituena. Ebazpen horren bidez, Euskal Autonomia Erkidegoko Justizia Administrazioaren zerbitzura aritzeko aldi baterako langilebeharrak estaltzeko lanpoltsetan agertzen diren pertsonen baremazioen behin betiko zerrendak argitaratzen dira, lanpoltsak eguneratuta baitaude.\nBehin betiko ebazpena, 2021eko maiatzaren 28koa (pdf, 102 KB)Behin betiko ebazpena, 2021eko uztailaren 5ekoa, birbaremazioaren ondoren (pdf, 306 KB)I. eranskina - Zerrenda, alfabetikoki (pdf, 4,6 MB)II. eranskina - Zerrenda, puntuazioaren arabera (pdf, 4,6 MB)III. eranskina - Erreklamazioak (pdf, 230 KB)\nLan-poltsako kideei berariaz zuzendutako Antolaketa Judizialeko online ikastarorako automatrikula zabalik\nJustizia Administrazioko Zuzendaritzak Antolamendu Judizialari buruzko ikastaroa eskaintzen du, on-line modalitatean, lan-poltsetan daudenentzat, beren-beregi.\nLan-poltsako kideei berariaz zuzendutako Antolaketa Judizialeko online Ikastaroaren deialdia (2021eko maiatza) (pdf, 561 KB)\nBehin-behineko ebazpena, birbaremazioaren ondoren\nBehin-behineko ebazpena, ofiziozko birbaremazioari aurkeztutako alegazioak ebatzi ondoren.\nBehin-behineko ebazpena, 2021eko maiatzaren 4koa (pdf, 578 KB)I. eranskina - Ebazpena, alfabetikoki (pdf, 9,0 MB)II. eranskina - Ebazpena, puntuazioaren arabera (pdf, 8,9 MB)III. eranskina - Alegazioak (pdf, 660 KB)\nAuzitegiko Medikuen, Prozesu eta Administrazio Kudeaketako, Prozesu eta Administrazio Izapidetzako eta Laguntza Judizialeko kidegoetako aldi baterako langile-beharrak estaltzeko lan-poltsak eguneratu dira.\nAlegazioak eta/edo agiriak aurkezteko epea otsailaren 22tik martxoaren 5era izango da, biak barne.\nEbazpena, 2021eko otsailaren 18koa, lan-poltsak eguneratzekoa (pdf, 9,4 MB)\nLan poltsetan onartutakoen behin betiko zerrendak\nEbazpena, 2020ko abenduaren 2koa, Justizia Administrazioko zuzendariarena, zeinaren bitartez onartzen baita Euskal Autonomia Erkidegoko Justizia Administrazioko langileen aldi baterako beharrizanak betetzeko lan-poltsetan onartutako eta baztertutako pertsonen behin betiko zerrenda.\nOnartuen eta beztertuen behin betiko zerrenda (Izapidetza) (pdf, 1,9 MB)


Alangoko eta Eskoletako plazetako jolaslekuak berritzeari ekin diote - Getxo - Hiruka.eus\nAlangoko eta Eskoletako plazetako jolaslekuak berritzeari ekin diote\nErredakzioa 2021-02-23 09:37\nAlango plaza hesitzen hasi dira gaur, hura berritzeko lanak hasi ahal izateko.\nAlgortako Alango plazako jolaslekua osorik berritzeko eta Areetako Eskoletako plazako jolastokiko segurtasun-zoladura berritzeko lanak abiatu dituzte gaur, martitzenean. Jarduketok egiteko epea aste bikoa izango dela iragarri dute udal-arduradunek.\nAlango plaza itxi egingo da jendeak ez erabiltzeko, egungo jolas guztiak kendu eta elementu berriak jartzeko. Ondoren, baldintza meteorologikoek uzten badute, segurtasun-lurzoru jarraitua aplikatuko da jokoen eremu berrian.\nEskoletako plazako jolasgunea ere jendearentzat itxiko da gaurtik aurrera, zoladura indargetzailea berritzeko lanak egiten diren bitartean.


Bandera | www.basauri.net\nHasiera › Basauri › Ezagutu Basauri › Gure sinboloak › Bandera\nGure banderaren koloreak gure armarriko esmalte eta irudi garrantzitsuenetik eratorri behar dute. Gure armarria hurrengo era honetan definitzen da: Laurdendutako armarria: 1. gorria, urrezko gurutzea lis-lorearekin egina, eta kantoietan lau panel gauza berarekin; 2. Bitan banatua: 1. Gorria, urrezko gaztelu bat, txakur batekin, kolore berekoa, horko ateari lotuta; 2. Zilarrezkoa, harrizko zubí bat, zilarrezko eta urdin iluneko uhinen gainean; 3. Urdin iluna, zilarrezko hiru panel; puntan zilar urdin iluneko uhinak; 4. Urre kolorekoa, hiru pinu berde. Guztiaren gainean, eskuson obalatua, San Migelen irudiarekin, zeinak suzko ezpata bat duen eskuan.\n- Hori horrela, ondoren, Elizateko bandera osatuko duten koloreak eta irudiak zehaztuko ditugu.\nKoloreak: Gorria, urdina eta zuria.\n- Bandera oihal gorri bat izango da, gurutze urdin batekin kargatua, eta horren gainean, beste gurutze bat lis-lorearekin, kolore zurikoa.\n- Aukeratutako koloreak armarriaren eremua osatzen duten esmalteetatik hartu dira, hau da, gorria Ariz eta Zubialde auzoetatik, zuria Zubialdeatik, eta urdina Artunduagatik.\n- Gurutzeak armarrian (Ariz) daudelako, “elizatea” kontzeptua ordezkatzearren, eta San Migel sinbolizatzearren, gure Elizateko zaindaria. Lis-lorea duen gurutzea, hurrengo bi arrazoi hauengatik, aukeratu da:\n1. Arizko armarrian duen forma da, eta herri mailan, Arizko Auzo Elkarteak bere egin zuen, eta 1978 urtean Arizko Kirol Sozietatearen armarrian ezarri zen.\n2. Lis-lorea duen gurutzea, Zeruaren Seinale den gurutzea bezala, ezagutzen da, eta arerioaren porrotarekin lotzen da. Gure kasuan, San Migelek Demonioa garaitzen du, San Joanen Apokalipsian jasota dagoen bezala (12, 7-9).\n“Zeruetan, borrokaldi handi bat izan zen. Migelek eta horren aingeruek Dragoiaren aurka borrokatu zuten. Baita, Dragoiak eta horren aingeruek borroka egin zuten, baina ez ziren nagusitu, eta jadanik, ez zen lekurik geratu horientzat Zeruan. Eta Dragoia, antzinako Sugea, Deabrua eta Satanas deitua, zerutik jaurtia izan zen, mundu guztiaren limurtzailea lurrera jaurtia izan zen, eta berarekin batera horren aingeruak”.\nBasauri-200.jpg 386.72 KB\nBasauri-cuad-60.jpg 81.4 KB\nBasauri 500 136.2 KB


Porrontxo jaiak bertan behera utzi dituzte : Irutxuloko Hitza\nPorrontxo jaiak bertan behera utzi dituzte\nIazko Porrontxo jaietako kuadrillen igoera. (Argazkia: Beñat Parra)\nIrailaren 14tik 20ra ziren egitekoak Egiako Porrontxo jaiak, baina koronabirusa dela eta, bertan behera uzteko erabakia hartu du jai batzordeak. “Egungo egoeran, auzoan edozein motako jai edo jende masifikazioak ekarriko lukeen ekitaldi edo ospakizunik burutzea arduragabekeria handi bat izango zela iruditzen zaigu. Gertu ditugu duela hilabete batzuetako egun beltzak, eta ez dugu horren buelta sustatzeko inongo intentziorik”, azaldu dute antolatzaileek.\nEra berean, udan zehar hiriko gainontzeko jai herrikoiek egin duten moduan, udalak eurekiko izandako jarrera salatu dute: “Komunikazio saiakerak erabat hutsalak izan dira, eta euren hitz zatarrez gain, ez dute inolako laguntza prestutasunik adierazi”. Bestalde, azken hilabeteetan ideiak proposatu dituzten, bileretara joan diren eta laguntza eskaini dieten auzotar guztiei eskerrak eman dizkie jai batzordeak.\nPorrontxo jairik izan ez arren, jaietan aldarrikatzen dituzten balioak urte guztian zehar aldarrikatzera animatu dituzte Egiako bizilagunak: “Auzotar oro, eta bereziki kuadrillakide oro, irribarre egitera gonbidatzen dugu. Aspaldiko lagunekin hitz egin, normalean lotsa ematen dizun pertsona hori konfiantza osoz agurtu eta gurekin ez daudenetaz oroitu. Zabaldu ditzagun jaietan hartu ohi ditugun ohitura onak urte osora!”. “Konturatzerako, 2021eko irailean egongo gara, berriz ere Porrontxo eta Porrontxarekin kaleak alaitzen”, gehitu dute.


Urkiaran baserrira bisita\nargitaratua 2013 Urria 02\nURKIARANeko baratzekoak dira gure barazkiak. Hori dela eta Irailaren 21ean gure guraso eta haurrak bertaraino hurbildu ziren. Han landare-aldatze tailertxo bat burutu, animaliak ikusi.... eta disfrutatu egin zuten.\nElikadura osasuntsuarekin jarraitzeko, LHko 3-4-5-6 mailako ikasleak ere laister Miarritzera doaz, Lurrama Azoka ekologikora. Badakizue ez garela asko Euskal Herrian jangela ekologikoa dugunak, eta gai honi hain jarraipen zehatza egiten diogun ikastetxeak. Handik ere zerbait ikasita etorriko dira gure ikaslerik helduenak !\nHona argazki batzuk\nIKASTOLAN URKIARAN BASERRIKO BARAZKI EKOLOGIKOAK JATEN DIRA, FAMILI GIROAN BASERRIA EZAGUTZERIK NAHI?\nargitaratua 2013 Iraila 11\nNEKAZARITZA ETA ELIKADURA EKOLOGIKOA\nURKIARAN BASERRIA EZAGUTU NAHI?\nAzken urteotan bezala EKOLAPIKOn proiektuan gaudenez, baserri bat bisitatzera joateko aukera dugu Beasaingo Ikastolako familiek, haur eta guraso, irailaren 21ean.\nBIOLURrek antolatzen du.\nKasu honetan geure jangela hornitzen duen Legorretako Urkiaran baserrira joango gara.\nAtxikita bidaltzen dizuegu egun hortako programa eta izenemateko bidea, zuzenean Ekolapikora deituz.\nIrailaren 19a da izena emateko azken eguna.\nEsteka hontara joz zuzenean eman dezakezue izena .\n1500 metroko azpiegiturak baimentzeko eskarian ikastolakide andana atzo BEASAINen.\nargitaratua 2013 Iraila 06\nBeasaingo Ikastolan Hazi eta Hezi\n2013-14an obrak egiten hasteko moduan izango direlakoan, Beasaingo Ikastolak guraso,irakasle,bazkide eta laguntzaileei eta Beasaingo herriari erakutsi zizkioten azpiegiturak.\nBatez ere ikasleen ahotsa entzunarazi zuten ekitaldietan barna, bai IKASTOLAKIDEOK batzarrean eta baita gero Bideluze plazan burututako ekitaldian ere.\nAzken honetan parte hartu zuten Aitor Sarriegik, eta ikastolako bi bertsolari gaztek, Naroa Aranburuk eta Ekain Imazek, eta ondoren Beasaingo ikastolako ikasle ohien txanda izan zen oholtzan, bai aurkezle lanetan eta bai beraien esperientziaren berri ematen aritu baitziren Eneritz Gorrotxategi, Odeia Aiestaran, Amaiur Perez eta Irati Valdivielso. Aimar Larrea, Andramendi Irakaskuntza Koop.ko lehendakariaren hitzen ostean, ikastolako aita den Aitor Furundarenak sortutako kantua abestu zuen zuenean ikastolako ama den Eider Ormazabalek. Bitartean ikastolako ikasle eta ikasle ohi batzuk kantaren koreografia eskaini zuten.\nGuzti honen irudiak eta bideotxoren bat ikusi ahal izango dituzue egun batzetan hemen bertan. Orain, hona gure dokumentala eta kantu berria. Zabaldu eta heda ezazue eta eman atsegiteari, gogoko baldin baduzue behintzat!\n2013-14. Ikasturte hasiera\nargitaratua 2013 Abuztua 29\n2013-14 ikasturte hasierari buruzko jakingarriak ari gara sartzen webgunera. Hauek dira dagoeneko sartuta daudenak\nHasiera eta Egoitzapenak (2 urteko gela)\nIkasturteko egutegia ( 2-12)\n2013-14ko kuotak ( 2-12)\n2013-2014ko kuotak (0-2)\nIRAILAREN 5ean, 5etan , IKASTOLAKIDEOK bilera informatiboa eta TXOKOLATE-BEROA BIDELUZEn\nAtxikita doakizue programa.\nIkasturteari hasiera emateko Ikastolak IKASTOLAKIDEOK bilera informatzailea antolatu du ERAGINEZeko lokaketan . Bertan 2013-14an erabilgarri izango diren 1500 metroko azpiegituren egoeraren berri emango da eta Ikastolan egindako dokumentala aurkeztuko da DBH : oinez 77 urratsetara. Ondoren Bideluze plazan txokolate janarekin eta ekitaldi txiki batekin amaituko da.\nBEASAINEN ERREALA - TOULOUSE PARTIDUA KMK-REN ALDE\nargitaratua 2013 Uztaila 18\nReala-Toulouse futbol partidua jokatuko da Kilometroak 13ren alde datorren uztailaren 20an arratsaldeko 19:00etan Beasaingo Loinaz futbol zelaian. Partidu hau Realaren aurredenboraldiko lehen partidu garrantzitsua izango da, Frantziako lehen mailako talde indartsu baten aurka.\nIkastolen Elkarteak eta Real Sociedad fundazioak Kilometroen alde hitzartutako partidua da. Aurtengo edizioa Tolosan izanik, bertako Berazubi futbol zelaian jokatzen zen asmoa eta horretan saiatu da KMK13ren antolakuntza, Udala eta Tolosa CF. Berazubi futbol zelaia obretan dago eta Campezo eraikuntza enpresak ahalegin handia egin du obrak bukatzeko eta lortu du amaitzea, baina segurtasun neurriengatik ezingo da oraindik partidurik jokatu bertan. Hori dela eta, azkenean partidua Beasainen jokatu beharko da. Hala ere, Kilometroak 13ren antolakuntzak eskerrak eman nahi dizkie guztiei egindako ahaleginengatik.\nBeraz, mundu guztia Beasaina joatera animatzen dugu. Sarrerak salgaidaude Tolosan Ahora dendan eta 66 eta Ikatza tabernetan eta Beasaingo Tti-tta tabernan. Egunean bertan Loinaz futbol zelaian egongo dira salgai 15 eurotan tribuna, 10 eurotan orokorra eta 5 eurotan 8 urtez azpiko haurrentzat.\nBEASAINGO IKASTOLAko ikasleok, joan Ikastolako elastikoarekin edo Kilometroetakoekin ¡\nEmakume etorkinen esperientziak\nEkolapiko Radio Euskadin\nOrrialdea 43-(e)tik 49-(e)ra


Asteburuan elkartasun egunak ospatuko dira Abadiñon - - Anboto.org\nAsteburuan elkartasun egunak ospatuko dira Abadiñon\nAsier Aspuru 2017-11-27 16:20\nUrtero bezala, hainbat ekimen antolatu dituzte herrian abenduaren 1 eta 2an "Preso eta iheslariak Euskal Herrian aske" lemapean.\nUrtero bezala, aurten ere euskal preso eta iheslarien eskubideen defentsan Elkartasun Egunak antolatu dituzte Abadiñon. Asteburu honetan ospatuko da, abenduaren 1 eta 2an zehazki, eta herria elkartasunez beteko duen egitarau bat prestatu dute oraingoan ere. Barikuan 20:00etan emango zaio ekimenei hasiera, Matienako Laboral Kutxan hasi eta "Orain presoak" lema eramango duen giza kate batekin, abenduaren 9an Parisen egingo den manifestazioaren sostenguz. 22:00etan, Zalduerreka elkartean, Ainhoa Gangoitia Mazorriagak ertamerika eta hegoamerikara egin zuen bidaiaren diapositiba emanaldia eskeiniko du.\nLarunbatari Sarrimendira egingo den martxa batekin emango diote hasiera, goizeko 09:00etan. Bazkaldu aurretik, triki poteo batekin herria girotuko dute bertaratzen direnek eta 14:30ean egingo dute ekitaldi jendetsuena Matienako frontoian: herri bazkaria (tiketak salgai daude Tipi Tapak, Abarketeruena eta Mesoi tabernan).\nOndoren, bingo musikala egongo da, eta Eonian elektrotxarangarekin, berriz, kalera aterako dira. Eguna amaitzeko, Zalduerreka elkartean kontzertuak eskeiniko dituzte Eskupitajo eta Baske Street Boys taldeek eta baita bere taula gaineko berregarpenean DJ Alusek.


Andoaingo Poperoak: OSKORRI, ZUEN MUSIKA BIZIRIK DIRAU!!\nOSKORRI, ZUEN MUSIKA BIZIRIK DIRAU!!\nAurreko Igandean, Urriak 25, musika zita oso garrantzitsu baten testigu izan giñen. 45 urteko ibilbide izugarri baten ostean Oskorri taldeak agur egiten dio bere musika jardunaldiari. Bira berezia izan da, Euskal Herriko hirburuetan joaz. Beraz, Donostiako Victoria Eugenian kontzertu emotibo bat ikusi eta entzun genuen.\nTentsioa eta urduritasuna nabaritzen zen gure baitan. Pertsonalki oso talde berezia izan da beti Oskorri, txikitatik entzun eta errespetatu dudana. Folk munduan talde oso garrantzitsu bat, eta euskal musikaren barnean, influentzia nabaria sortu duen formazioa. Natxo de Felipe, Antton Latxa eta Bixente Martinez dira taldearen mitikoak (45 urteetan zehar taldea gidatu dute), eta hainbat eta hainbat musikari pasa dira Oskorri-ren mundutik.\nAretoa topera bete zen eta txalo eta oihuak izan ziren nagusi abesti guztietan zehar. 2 orduko saio emotiboa. Ezinezkoa izan zen entzundako himnoak ez tarareatzea. Klasiko handiak jo zituzten, zuzenean zalegoa hunkitzea izan zen beraien helburua, eta bide batez hainbat urteetan entzundako abestien errepaso zehatza.\n"Euskal herrian euskaraz", "Aita semeak", "Furra furra", "Tirauki", "Guretzat", "Ostatuko neskatxaren koplak", "Gaztelugatxe", "Mode", "Violetaren martxa", Topa dagigun", "Euskaldun berriaren balada",.......zekulako gozamena!! 2 ordu igaro ostean "Furra Furra" abestia berriz jo zuten, eta argi zegoen himno horrekin bukatuko zela Oskorriren kontzertua, eta bide batez 45 urteko ibilbide paregabea.\nMila esker zuen musikagatik, handiak zarete!!


Irekia Eusko Jaurlaritza - Gobierno Vasco :: EHAA xedapena 201705305\nAldizkariaren data: 2017-11-06 Aldizkari honetan argitaratua: 2017211\nGaiak: ZERBITZU ETA OBREN KONTRATAZIOA; JAKINARAZPENAK; DEIALDIA\nHurrenkenaren zenbakia: 201705305\nc) Espedientearen zenbakia: 024SV/2017.\na) Helburua: Etxebide-Babestutako Etxebizitza Publikoa Esleitzeko Zerbitzuaren posta bidezko komunikazioak egiteko laguntza teknikoa.\nd) Burutzeko epea: 2 urte.\n4.– Lizitazioaren gehienezko aurrekontua: hogeita bat mila seiehun (21.600) euro gehi lau mila bostehun eta hogeita hamasei (4.536) euro BEZarenak. Beraz, guztira, hogeita sei mila ehun eta hogeita hamasei (26.136) euro.\n5.– Kontratuaren balio zenbatetsia: berrogeita hamazazpi mila eta hirurogeita hamabi euro eta hamaika zentimo (57.072,11).\ne) Agiriak eta argibideak eskuratzeko azken eguna: 2017ko azaroaren 21a.\nA) Ekonomia- eta finantza-kaudimena: urteko negozio-bolumena Merkataritzako Erregistroan edo dagokion erregistro ofizialean aurkeztutako urteko kontuen bidez egiaztatuko dira, enpresaria inskribaturik dagoen erregistroa kontuan hartuta. Merkataritzako Erregistroan inskribaturik ez dauden enpresariek urteko negozio-bolumena egiaztatuko dute Merkataritzako Erregistroak legeztatutako inbentarioen eta urteko kontuen liburuen bitartez. Beste kasuan, urteko negozio-bolumena Pertsona Fisikoen Errentaren Gaineko Zergaren likidazioaren bitartez egiaztatuko da. Enpresaren azken hiru ekitaldietan izandako urteko negozio-bolumena, gutxienez, 22.000 eurokoa izan behar da.\nB) Kaudimen teknikoa: azken bost urteetan egindako zerbitzu nagusien edo lanen zerrenda aurkeztu beharko dute enpresek, lan edo zerbitzu horien zenbatekoa, datak eta onuradunak (publikoak nahiz pribatuak) zehaztuko dituena. Zerbitzuak egiaztatzeko organo eskudunak egindako edo bisaturiko ziurtagiriak aurkeztu beharko dira hartzailea sektore publikokoa izan bada; eta pertsona pribatua bada, pertsona horrek egindako ziurtagiria edo enpresaburuaren aitorpena. Azken 5 urteetan, gutxienez, kontratuaren xedearen antzeko ezaugarriak dituzten bi lan egin behar izan ditu, guztira 22.000 eurotik gorako zenbatekoa dutenak.\na) Agiriak aurkezteko azken eguna: 2017ko azaroaren 22a, 12:00ak baino lehen.\nA) Eskaintza ekonomikoa. Ponderazioa: 60 puntu. Formula: ikus karatularen 30.2.1.a) puntua.\nB) Prestazioa egiteko epea. Ponderazioa: 5 puntu. Formula: ikus karatularen 30.2.1.a) puntua.\nA) Zerbitzua kudeatzea eta lana planifikatzea. Ponderazioa: 15 puntu. Ikusi karatularen 30.2.1.b) atala.\nB) Lanaren metodologia. Ponderazioa: 15 puntu. Ikusi karatularen 30.2.1.b) atala.\nC) Hobekuntzak. Ponderazioa: 5 puntu. Ikusi karatularen 30.2.1.b) atala.\nc) Data: 2017ko abenduaren 1a.\nc) Data: 2017ko abenduaren 15a.\n13.– Bestelako argibideak: kontratua Enplegu Zentro Berezientzat erreserbatuta dago, azaroaren 14ko 3/2011 Legegintzako Errege Dekretuaren bidez onartutako Sektore Publikoko Kontratuei buruzko Legearen testu bateginaren 5. xedapen gehigarria kontuan hartuta.\n15.– Iragarkia Europako Batasunaren Aldizkari Ofizialera bidalitako eguna: ez.


Entzierroa Archivos - Sanfermin.com\n2021 December 5, Sunday 2021 December 6, Monday\n2021 October 23, Saturday 2021 October 23, Saturday\n2019 December 17, Tuesday 2020 February 22, Saturday\nAseguru etxe askok ez dute entzierroa estaltzen\n2019 May 9, Thursday 2019 May 9, Thursday\nHonetaz gainera, hainbat bidaia agentziak beren bezeroak behartzen dituzte idazki bat sinatzera arrisku pertsonalak bere gain hartuz eta entzierroan istripurik gertatuz gero auzia jartzeko aukerari uko eginez.\nBilly Ontarion (Kanadan) bizi da. Arrisku kiroletako monitorea da eta gogoratzen du entzierroa Santo Domingon lehen aldiz korritu zuenekoa, nola ondoan zuen lagunak, izu begiradaz erran zion: “Ez dut uste nire bidaia aseguruak hau estalduko duenik”. Eta hola zen, hain zuzen ere, ez zuen estaltzen. Behin edo behin Billyk pentsatu du entzierroan berriro ere lasterka egitea baina arriskutsuago iruditzen zaio arrisku kiroletako monitore lanetan egiten duen lanbidea baino.\nChris, 1995eko sanferminetan izandako esperientziaren ondoren, horrela azaltzen ditu bere sentimenduak: “Ahaztu puenting-a, ahaztu auto eroen lasterketak, ahaztu gainerako guztia… Honek benetan bermatzen du adrenalinaren egiazko igoera. Ez dago segurtasun-sarerik, ezta arnesik edo airbagik. Zu eta hamabi zezen, zuk bezain ikaraturik lasterka egiten duten milaka lagun jazarriz”.\nChris-ek, horrela beste amerikarrak animatzen ditu entzierroan korrika egitera eta hortaz gainera hainbat aholku ematen ditu, korrikalari atzerritarra izateko nahiko egokiak direnak. Azkenak honela dio: “Aseguru mediko on bat kontratatu ezazu eta egin ahalko duzun gauzarik onena izanen da, entzierroan lasterketa egin behar baldin baduzu”.\nBi poliza daude, Iruñeko Udalak eta Miserikordia Etxeak kontrataturikoak, eta baliaezintasun eta heriotza kasuetan kalte ordaina emateko balio dute. Nafarroan edo beste erkidegoetan sortutako zaurituak Nafarroako Osasunbidean doan artatzen dituzte baina atzerritarrei bere aseguru medikoaren bitartez kobratzen zaie. Beti artatu eta sendatuko dituzte baina gero Nafarroako Osasuna saiatuko da aseguru medikoak kostea ordaindu dezan.\nZailtasunak asegurua egiteko\nBeste herrialdeetatik Iruñera hurbiltzen denak nolabaiteko arazoak izaten ahal ditu entzierroan lasterketa egitean istripuren bat gertatzen bazaio. Adibidez, World Nomads mundu mailan bidaia aseguruetarako agentziarik handienetako bat da. Web orriaren bitartez egiten duen publizitatean Nomads agentziak mundu osoan berehalako estaldura unibertsala iragartzen du baina herritar estatubatuar batek sanferminetako entzierrorako bidaia aseguruko eskaera zehatza egin zuenean erantzuna honelakoa izan zen: “Zoritxarrez, enpresak duen politikari jarraikiz, ez dizugu estaldurarik emanen herritar edo egoiliar estatubatuar gisa entzierroan lasterka egiteko”\nAllianz aseguru etxeak, Australia, Zeelanda Berri eta Estatu Batuetatik bidaiak antolatzen dituzten agentzietarako duen estalduran bertan sartuta eta baztertuta dauden jardueren zerrenda du. Bidaiaria elefante gainean ibil daiteke eta erortzen bada, aseguruak estaldura ematen dio baina… hartz polar batek eraso egiten badio safari polar baten ibilbidetik kanpo… beldurrak airean egoteaz gain edo benetan hiltzeaz gain… asegurua futitzen da. Eta, kasu!… bazterturik gelditzen den beste jarduera bat entzierroa da, safarirekin edo safaririk gabe.\nIruñekoa zehazki aipatu gabe baina bai “running with the bulls” ezaguna, ondoko hau aipatzen du: “arrisku, perilak eta ospitalizazioa ekar dezaketen kalte pertsonalak nire gain hartu eta onartzen ditut…” Orain ohikoak diren formulario hauek ohartarazten dituzte turistak entzierro batean nagusi diren arriskuez eta ausaz informaturik izan direla…\nBerriki eman diren beste ohartarazpenetako bat, besteak beste, Australiako Sidney Morning Heraldek egindakoa dugu. Duela gutxi bere irakurle australiarrak ohartarazten zituen aseguru konpainia nagusiek ez dutela Nabarreriako iturritik jauzi egitea edo entzierroan lasterka egitea gomendatzen.\nEsku artean izan ditzakegun beste adibideetako bat da Espainiako programa amerikarren elkartearena (The Association of American Programs in Spain). Honek espresuki gomendatzen du arrisku jardueretan ez parte hartzea eta adibide gisa entzierroa aipatzen du. Haren historian, bai turistengan, bai bertako korrikalariengan, istripu larriak eta hilketak gertatu direla gogoratzen du.\nAgentzia batzuek erabilitako beste formula bat da auzi jartzeari uko egiteko hitzarmena sinatzea, bidaiariek entzierroan parte hartu eta zerbait ere gertatzen bazaie. Agiri hauetan enpresa antolatzaileari erantzukizun guztia kentzen diote eta sinatzailea honako baieztapen hauek bere gain hartzera behartzen dute: “Jakitun naiz entzierroak berez dituen arriskuez eta kontziente naiz bestelako peril eta arrisku gehiago ere badirela, beste korrikalariak barne (…) Entzierroak berarekin dakarren perilez kontziente ez diren korrikalariak izanen dira, nire aurka, modu irrazionalean jardun dezaketenak (…) Kontziente naiz entzierroaz gozatzea eta sortzen duen zirrara zezenen parte hartzeak ekartzen dituela eta parte hartzea erabakitzen badut nire bizkar hartzen ditut erantzukizuna eta gastua”\nIzan badira hainbat gehiegikeria. Agentzia batek, adibidez, esaten du sanferminetan erasoak biderkatzen direla eta ez dela ona bakarrik ateratzea gauez. Jakina, irtenbidea bere asegurua kontratatzea da.\nLegeak hala agindurik, ospitaleak kobratu behar du halabeharrez\nOsasunbideak, legeak hala agindurik, osasun prestazioak kobratu behar ditu, baldin eta ordaintzera beharturik dagoen hirugarren bat bada, trafiko istripuetan gertatzen den gisan. Hori dela eta, atzerrian bizi diren pertsonen kasuan, aipaturiko faktura norbaitek gain hartzen saiatuko da. Hori bai, Nafarroako ospitale batetik edonor ateratzen ahal da faktura ordaindu gabe -hau ez da atzerrian gertatzen-. Noizbait gertatu da enbaxadak beren herritarren gastuak gain hartu behar izatea, kaudimenik izan ez den kasuetan, esaterako. Europako nazioetan ardurakidetza konpentsatzeko sistema bat dago, osasun sistema nazionalen artekoa.\nOrdaintzerakoan, Nafarroako prestazioen tarifak oso merkeak dira, lurralde garatuetako osasun sistemen aldean. Gure ustez norbaitek erabakitzen badu asegururik gabe entzierrora joatea, zerbait gertatu, eta ospitalera joan behar izatekotan, arreta ona jasotzeaz gainera, faktura merkeagoa izanen du beste inon gertatu izan balitzaio baino.\nInformazio praktikoa, Sanfermin buruzko albiste deigarriak


Zapore gozoaz gozatzea azukrerik gehitu gabe | Consumer\nZapore gozoaz gozatzea azukrerik gehitu gabe\nEspezia jakin batzuk erabiltzea, elikagai gozoak hautatzea eta su baxuan egoste luzeak egitea oso erabilgarriak dira sukaldean zapore hori indartzeko.\narabera: Asteartea, 2010eko otsailaren 23a\nGozotasunaz gozatzeko lehen urratsa, azukrea eta azukredun postreak gehitu beharrik gabe, zapore hori menuko hainbat plateri ematea da, baita sutan, zopan, lehen eta bigarrenetan ere, ez postreetan bakarrik. Horretarako, zaporeak nahas daitezke espezien eta elikagaien hautaketa baten bidez, bai eta horien prestaketa zehatza ere. Hainbat gozagarri dauden arren, azukrea (sakarosa) da bai elikagaien industriak produktu gozoak egiteko gehien erabiltzen duen osagaia, bai kontsumitzaileek platerak gozatzeko gehien erabiltzen dutena. Hala ere, neurriz kanpo erabiliz gero, zapore gozoaren atalasea aldatu egiten da, eta, besteak beste, fruten berezko gustu hori zaporegabe gisa hautematen da.\nGozoak ez du “azukrea” edo “postrea” esan nahi\nZapore gozoa asko eta asko gustatzen da. Baina janaria prestatzean, funtsezkoa da elikagaien osaeraren ezaugarri bereziak ezagutzea, azukreei etekin handiagoa ateratzeko. Beste sukaldaritza-baliabide on bat gozotasuna ematen duten eta elikagaiaren zapore gozo naturala indartzen duten espeziak erabiltzen jakitea da, postreak ez diren beste plater batzuei eransteko.\nKanela, intxaur muskatua, kardamomoa, anisa, iltzea eta banilla bezalako espeziak erabiltzeak ez du zertan gozogintzan eta gozogintzan bakarrik erabili. Kanela gehitzeak zapore gozoa ematen die arrozari, oilaskoari, haragi erregosiari, txerri- edo arrain-solomoari, meroa bezala. Intxaur moskatuak, bexamelaren gozagarri nagusia izateaz gain, ukitu exotikoa ematen die entsaladei.\nErroko barazkiak (azenarioa eta txiribia, adibidez) eta biribila (erremolatxa eta tipula) gozoagoak dira, lurreko elikagaiak xurgatu eta azukre gisa asimilatzen baitituzte. Zapore hori gehiago nabaritzen da egosi ondoren. Zati txikitan moztutako eta su motelean prestatutako gisatuei gehitzeak zapore gozoa ematen die platerei.\nFruta lehortuek —mahaspasek, aran lehorrek eta orejoiek, esaterako—, osoak edo xehatuak izan, krema leun gisa edo hainbat plateretan (arkumea, untxia, arrozak edo entsaladak), zapore kontrapuntua ematen diete berez gaziak diren prestakinei. Zapore gozo naturala du, eta, ondorioz, ez du jakia postre gozo batez amaitu beharrik izaten.\nAlgarroboa txokolatearen ordez. Fruitu hori, kakaoa eta txokolatea ez bezala, gozoa da berez, eta eransten zaizkion errezetetan nabaritzen da zaporea. Gozotasun nabarmena, koipe gutxi eta substantzia estimulatzailerik batere ez duenez, txokolatearen ordezko ezin hobea da hala eskatzen duten errezetetan.\nGozotasun naturala: kozinatu luzeak\nSukaldaritza tradizionaleko plateretan, zapore sendo eta markatuak, gaziak (gatza, salda kontzentratuko pastillak), azidoak (ozpina, limoia), minak (piperrautsa, piperbeltza, pipermina, pipermina) edo biziak (baratxuriarena, adibidez) dituzten gozagarriak erabiltzen dira. “Alquimia en la cocina” liburuan, Montse Bradford-ek, elikadura eta energia-sukaldaritza sakon ezagutzen dituenak, sukaldeko zapore gozo naturala oso gutxi indartzen dela azpimarratzen du, hala nola “ozpin, gatz eta olio txorrotada on bat leka-plater bati gehitzean”, barazki horien gozotasun naturala desagerrarazteko (edo maskaratzeko) ohiko modu bat.\nElikagaien zapore gozoa hautemateko, heltze-une egokian aukeratu behar dira.\nAdituak ohartarazi du ezen, hain zapore indartsuak haztatzearen ondorioz, gorputzak gozoa bilatzen duela irrikaz. Baina dastamen-papilen zapore-atalasea hain da handia, ez baitu gozo aurkitzen azenario egosi baten, ogi txigortu baten, leka edo fruta heldu baten zapore naturala, eta zapore gozo muturragoa behar du: azukrearena edo produktu azukredunak. Sukaldean, gozotasuna modu berean lortzen da, errezetei egoste-denbora luzeak aplikatuz eta mokadu bakoitza kontzienteki murtxikatuz.\nKozinatzeko denbora luze eta/edo sakonak, hala nola labekadak eta su motelean egosteak, karbohidrato ugariko elikagaiei aplikatuta, hala nola lekaleei, zerealei eta deribatuei, gozoagoak dira. Almidoia da osagai nagusia, eta beroaren eraginez, partikula txikiagoetan hidrolizatzen da: maltodextrinak, zapore gozoagoa dutenak. Frutetan, azukre sinpleak karamelatu egiten dira, eta gozotasuna handitu.\nMurtxikatzeari eta karbohidratoak ptialinarekin edo listu-amilasarekin nahasteari esker (listuan ugari den entzima), almidoiaren zati bat maltodextrina bihurtzen da, eta gehiago nabaritzen da elikagai horien zapore gozoa.\nElikagaien zapore gozoa hautemateko, nahikoa denbora eman behar da horiek leuntzeko, dastatzeko eta mastekatzeko, baina, horrez gain, une onenean hautatu behar dira, hau da, beren ekoizpen-denboraldi naturalean. Frutak erreferentziazko elikagai natural gozoak dira. Horretarako, fruta bakoitzak bere heltze-une egokian egon behar du, hau da, azukre naturalen (batez ere fruktosaren) kontzentrazio maximoan.\nHala ere, urteko edozein unetan fruta-barietate guztiak edo ia guztiak eskura izateak, ekoizpen-garai naturala edozein dela ere, azukreetan hain kontzentratuak ez izatea eragiten du. Udaberrikoak, hala nola fresak, gereziak, abrikotak edo melokotoiak, gozoenak dira, urtaroko beroa behar baitute ahalik eta gehien gozatzeko. Heltzean, handitu egiten da karbohidrato sinpleen edukia eta fruta helduen gozotasun tipikoa.\nAldi berean, azido organikoen kontzentrazioa murriztu egiten da, eta, ondorioz, zapore garratza eta astringentzia desagertzen dira, zapore suabearen eta fruta helduen gozotasun orekaren mesedetan. Denboralditik kanpo, aldatu egiten da frutaren osaera, eta, beraz, zaporea. Horrek azal dezake, justifikazio gisa ez bada ere, azukrea eransten zaiola hainbat errezetari, hala nola marrubiei, mazedoniei edo zuku naturalei, gozotasun naturalaren falta konpentsatzeko.\nGozoek, batez ere industrian egiten direnek, hala nola opilek, gozokiek eta gozokiek, freskagarriek eta litxarreriek, azukre gehien biltzen dute. Frogatuta dago azukre-kontsumoak ongizate-sentsazio atsegin batekin lotutako endorfinak askatzea bultzatzen duela; horregatik, pertsona batzuek gozokiek neurriz kanpoko gogoa sentitzen dute. Produktu horiek maiz eta kopuru handiarekin kontsumitzea tentazio ez oso osasungarria da, gozoki bat dastatzearen plazeraren atzean azukre, koipe eta gehigarri ugari baitago, osasunerako etekin gutxikoak.\nazukre gozagarri gozo zapore zapore gozo naturala


Izapidetzako (txanda librea) eta Laguntza Judizialeko lehen proben datak\nJustizia Ministerioak izapidetzako (txanda librea)eta Laguntza Judizialeko hautaketa-proben lehen ariketak egiteko aurreikusitako datak argitaratu ditu.\nIzapidetzako EPEaren lehen proba (txanda librea) uztailaren 3an izango da. 2015eko EPEtik eratorritako Prozesu eta Administrazio Izapidetzako Kidegoan libreki sartzeko hautaketa prozesuaren lehen ariketa 2016ko uztailaren 3an izango dela jakinarazten da.\nLaguntza Judizialeko EPEaren ariketak irailean egingo dira. 2015eko EPEtik eratorritako Laguntza Judizialeko Kidegoan sartzeko hautaketa-proben ariketak 2016ko irailean egingo direla jakinarazten da.\n2016ko maiatzaren 13ean argitaratua. Honi buruz gehiago irakurri: Trebakuntza eta enplegu publikoa. Iruzkin bat egin.


Euskara, denontzat doan • ZUZEU\nEuskara, denontzat doan\nNazio Batuen Erakundearen arabera interneterako sarrerarako giza eskubidea zera da, edozein pertsonak adierazpen-askatasunaren eskubideaz, iritzia emateko eskubideaz edo bestelako oinarrizko eskubideez gozatzeko eta egikaritzeko interneten sartu ahal izatea; eta, ondorioz, Estatuek ardura dute interneterako sarbidea bermatzeko.\nMunduan, eskubide horren bermatzea muturrera eraman duten gobernuak izan dira. Esaterako, Indiako Kerala Estatuan internet giza eskubidetzat hartu zuten, elikadura, ura eta hezkuntza bezalaxe, eta, ondorioz, herritar guztientzako doako wifi konexioak jarriko dituzte. Guatemalako herri indigena batean ere interneterako sarbidea giza eskubidetzat hartu da, eta agintariak plan bat abian jartzen ari dira populazio guztiak doako wifia baliatu ahal izateko.\nEgia da arrotz egin dakigukeela interneterako eskubidea giza eskubideen barruan kokatuta ikustea, baina egia ere bada, askotan geure buruan giza eskubideen eremuan lehen hiru belaunaldietakoak besterik ez sartzeko ohitura dugula, zibilak, politikoak… Eta gizartea aurrera doan neurrian, beharrezkoa izan da eskubideen belaunaldi berriak identifikatzea.\nLurralde bateko berezko hizkuntza ezagutzea ere oinarrizko eskubidetzat hartu zuen Hizkuntza Eskubideen Deklarazio Unibertsalak 1996an. Ondoren, 2016ko abenduaren 17an aurkeztutako Donostiako Protokoloak eskubide hori egikaritzeko neurriak jaso zituen, hain zuzen ere, 91-95 tartean. Bertan, besteak beste, hizkuntza gutxitua ikasi nahi duten herritarrei dohainik ikasteko aukerak zabaldu beharra zehazten da, bai eta ikastaroak lurralde osoan eskaini beharra ere. Are gehiago, Hizkuntza Eskubideak Bermatzeko Protokoloaren printzipio nagusietako bat unibertsaltasun-printzipioa da, eta ondorioz, hizkuntzaren ezagutza unibertsalizatzeko neurriek lehentasuna dute.\nEskubideak aitortuta eta bidea definituta, aurrera egiteko borondatea besterik ez da falta, eta egia esan, gaur egun posible eta bideragarri ikusten dugu aldarrikapen historikotik lorpen historikorako jauzia egitea.\nHorretarako hiru ildo nagusi leudeke. Batetik, doakotasuna kudeatzeko leihatila bakarra ezartzea. Zentralizatu behar da, erraztasunak eman behar zaizkie ikasleei eta sektoreari egingarriak izateko. Bigarrenik, helduak euskalduntzeko zerbitzuaren doakotasuna koordinatu eta planifikatu behar da. Izan ere, ulertezina da herriaren, herrialdearen edo mailaren arabera laguntza batzuk edo beste batzuk jasotzea. Egun, Euskal Autonomia Erkidegoan herritarrek kopuru desberdinak ordaintzen dituzte euskara ikasteko. Berrogeita hamar modulazio baino gehiago topatu ditugu, eta horren arabera, inbertsio desberdinak egin behar dituzte herritarrek doan izatetik 5.000 euro ordaindu behar izatera.\nAzkenik, doakotasuna lortzeko, diru-sail nahikoak jaso beharko lirateke aurrekontuetan. Gaur egun EAEn ikasleen matrikulek sektorearen zeritzuen %34 hartzen dute, 15 milioi euro.\nEta, iruditzen zaigu badagoela aplika daitekeen eredua. Gure aldetik txalotu beharrekoa, bai, HABEk Lanbiderekin egin duen akordioa. Txalotu, batetik, bete-betean bat egiten duelako Protokoloaren 93. neurriarekin (hizkuntza gutxitua irakasten da langabetuei zuzendutako trebakuntzan). Eta txalotu doakotasuna ulertzeko moduarengatik. Hain zuzen ere, ikasleek dirurik aurreratu behar ez izatea, ikastorduen aprobetxamendua bai, baina azterketarik gainditu behar ez izatea, eta ikasleari tramiteetan zailtasun gehiturik eragin gabe.\nKontseiluan laugarren eta lehen belaunaldietako multzoetan sartzen den eskubide bana uztartu ditugu, eta biak ideia berarekin: Denontzat doan. Izan ere, guk aski erraz aldarrika genezake wifiak doakoa izan beharko lukeela, baina Kontseiluari badagokio euskara denontzat doan izan behar duela esatea; eta halaxe aldarrikatuko dugu, besteak beste, hogeigarren KORRIKAn Euskal Herriko hiriburuetan izango diren doakotasunaren aldeko kilometroetan.\ndoakotasuna, euskara, kontseilua\n2017ko hamabigarren astea (Txiorik Onenak)\nZer duzu buruan “Euskara, denontzat doan”-ri buruz\nEuskara doan | Garaigoikoa 2018-09-10 09:05\n[…] gaude, euskaltegien matrikulazio sasoi nagusienean. Badira urte batzuk euskara doan ikastearen inguruko aldarrikapena nolabait agendan dagoela. Ea inoiz agendatik desagertzen den eta […]


Gipuzkoak Europako farmazia banaketako biltegirik modernoenetako bat izango du – GAUR DONOSTIA\nGipuzkoak Europako farmazia banaketako biltegirik modernoenetako bat izango du\nBiltegi berria Zubietako Eskuzaitzeta industrialdean kokatuko da, 16.900 metro koadroko lursail batean.\nEuropako robotik modernoenak izango ditu, eta egun duen banaketa ahalmena handitzea ahalbidetuko du.\nBiltegi berriaren aurkezpen bideoa esteka honetan ikusi dezakezu: http://bit.ly/almacenDFG\nGipuzkoako Farmazia Banatzaileak (GFA) biltegi berriaren lehen harria jarri du gaur eguerdian Zubietako Eskuzaitzeta industrialdean, Donostian. Ekitaldian izan dira Eusko Jaurlaritzako Ekonomiaren Garapen, Jasangarritasun eta Ingurumen sailburua, Arantxa Tapia; Osasun sailburua, Gotzone Sagardui; Gipuzkoako ahaldun nagusia, Markel Olano; Donostiako Hirigintzako zinegotzi delegatua, Nekane Arzallus; eta baita ere Fernando Echeveste DFGko lehendakaria eta Juan Piera zuzendari nagusia.\nZentro logistiko berrian, guztira, 20 milioi euroko inbertsioa egitea aurreikusi da. Obrak 2021ean egingo dira, eta biltegi berrirako lekualdaketa 2022an burutuko dela aurreikusi da. Gipuzkoako Farmazia Banatzailearen zentro logistiko berriaren eraikuntza DFGren Innova 2022 Plan Estrategikoan kokatzen da, zeinak Gipuzkoako farmaziei eta pazienteei ematen dien arreta eta kudeaketa modernizatzeko neurriak eta irtenbideak planteatzen baititu.\nBiltegi berrirako lehen ‘harri’ berezi gisa, DFGk egunero Gipuzkoako 287 farmazietara iristen diren bere ohiko kubetetako bat aukeratu du. Barruan, agintari bakoitzak zera sartu du: eraikin berriaren proiektua bere planoekin, oraingo txanpon batzuk eta egurrezko kubo bat, lehen harriaren oroigarri gisa, proiektuaren bideora eramaten duen QR kodearekin, baita Omeoprazol kaxa bat ere -Gipuzkoako farmazietan gehien zerbitzatzen den medikamentua delako- eta Bayer aspirina kaxa bat, duen historia eta esanahiagatik. Ekitaldiaren amaieran, sei parte hartzaileek lurra bota dute kubetaren gainean, lehen harria jartzeko uneari amaiera emateko.\nArantxa Tapia Eusko Jaurlaritzako Ekonomiaren Garapen, Jasangarritasun eta Ingurumen sailburuak azpimarratu du arlo soziosanitarioan oso garrantzitsua dela ekoizpena eta logistika. «Oso barneratuta daukagu osasunaren alorrean ikerketa zientifikoa garrantzitsua dela. Euskadin apustu garbia egiten dugu eta bide horretan jarraituko dugu. Baina osasun krisiak agerian utzi du zer gertatzen den produkzioari erreparatzen eta garrantzia ematen ez zaionean. Horregatik, Euskadiko ikerketa zientifikoaz gain, produktu sanitarioen eta txertoen ekoizpena bultzatu behar dugu”.\nHorren harira, Tapiak azpimarratu du Euskadik txertoa fabrikatzearen alde egin behar duela. “Europako enpresa garrantzitsuentzako ekosistema erakargarria osatzen duten gaitasunak eta azpiegiturak ditugu. Eta dagoena sendotzeko eta hazteko lanean ari gara, Euskadira gaitasun eta teknologia berriak erakartzeaz gain, Espezializazio Adimenduneko gure estrategian lehentasunezkoa den arlo honetan hazteko”, esan du.\nGotzone Sagardui Osasun sailburuaren ustez: “Gaurko egunak garai aro berri bat markatzen du Gipuzkoako eta Euskadiko farmazia banaketarentzat. Izan ere, Gipuzkoako Farmazia Banatzailearen Zentro Logistiko berria farmaziako biltegi berri bat baino askoz gehiago da: sektore honek izaera estrategikoko erronka handiei heltzeko duen borondate irmoaren erakuslea da, horien artean egonik medikamentuen kontsumoa areagotzea, kasu honetan Osakidetzak artatzen duen populazioaren artean”.\n«Harro egoteko modukoa da goi mailako banaketa teknologikoa izatea, Europa mailan puntakoa, eta Euskadiko herritarrek behar dituzten sendagai guztiak lurraldeko farmazia guztietara iristea, kalitate handiko estandarrak betez», esan du Sagarduik.\nMarkel Olanok eta Nekane Arzallusek, berriz, gaurko ekitaldiak etorkizunari “bermeekin” aurre egiteko aukera ematen du. Biek agerian utzi dute farmaziak eta farmazia banaketak Gipuzkoako lurraldean duen garrantzia eta eginkizuna.\nBiltegi ultramoderno bat izango da, OSR Shuttle teknologiaz hornitua, izango duen robotizazioak lerroen %82 automatizatzea ahalbidetuko du eta langileen lana zein loteen eta iraungipen daten kontrola hobetuko du, eta aldaketa garai batean dator, izan ere, “farmazialari komunitarioa herritarrentzako sarrerako atea da, eta hurbilen duen osasun langilea”, Fernando Echevestek adierazi duenez, pandemiari erreparatuta. Farmaziaren sektoreak aldaketa prozesu sendo batean dihardu, eraldaketa digitalak eta farmazialarien eta pazienteen behar berriek bultzatuta.\nGainera, DFGko lehendakariak berretsi du duela hamar urte hasitako proiektua burutzea “erronka pozgarria dela Banatzailearen langileentzat eta taldearentzat”. Zentro logistiko berria 16.900 metro koadroko lurzati batean kokatuko da, 13.000m2-ko eraikigarritasunarekin, Donostiako Eskuzaitzeta industrialdean.\nDFGk 17 milioi medikamentu ontzi inguru banatu zituen 2020an, eta banaketa farmazeutikoaren merkatu kuota %85,64ra iritsi da Gipuzkoan, %6,44ra Bizkaian eta %1,20 Nafarroan. Unnefarreko partaidea delarik, DFG hirugarren banatzaile nazionala da, merkatuaren %12,14arekin..\nJuan Piera Gipuzkoako Farmazia Banatzailearen zuzendariak ekitaldian azpimarratu duenez, “Europako robotik modernoenak izango ditugu, kalitatea hobetzeko, errore tasa murrizteko eta eskaerak farmaziara hobeto iristeko”.\nDuela ehun urte baino gehiagotik, Gipuzkoako farmazialariak gaur egun banaketa lokalerako DFGn dagoen egituraz hornitu dira. Horri esker, Gipuzkoako 286 farmaziek garaiz eta egunero jaso dezakete behar duten medikazioa, eta pandemian zehar helburu hirukoitz bat bete ahal izan dute: segurtasun pertsonala bermatzea, medikamentuen zerbitzua eta hornidura mantentzea eta DFGren errentagarritasuna eta bideragarritasuna zaintzea.\nDFG medikamentuen biltegi logistikoa da Gipuzkoako botika guztietarako, eta estatuko beste erkidego batzuentzako eredu da, eraginkorra eta efizientea delako.


Jose Inazio Elias: «Presentzia galtzen ari da txistua kalean» - Zarautz - Zarauzkohitza.eus\nJose Inazio Elias: «Presentzia galtzen ari da txistua kalean»\nEnekoitz Telleria Sarriegi- Berria 2021-05-28 10:15\nJose Inazio Elias txistularia. (Aritz Mutiozabal)\nTxisturako mila pieza baino gehiago grabatu ditu bere kabuz Eliasek, eta Youtuben dauzka, partitura eta guzti. Isileko lana da. Pasioz bizi du musika, eta etsipenez instrumentu horren gainbehera.\nMusikarik gabeko Musikaren plazan, txistulari bat kioskoan: Jose Inazio Elias (Azpeitia, Gipuzkoa, 1951). Danbolina eta txistua hartuta agertu da, nola bestela. Berak jartzen du doinua: pieza bakoitzari ahapetik kantatzen dio nota segida bat.\nTxisturako mila pieza asko dira.\nEta gelditzen direnak, gehiago. Txistulari elkarteak atera zuen CD bat daukat, eta han 4.800 agertzen dira.\nNondik nora hasi zinen?\nBadut lagun min bat Jean Marc Lempegnat izena duena. Okzitaniarra da, Pauetik gertukoa. Biolina jotzen du, eta txirula ere bai. Pantxoa eta Peiorekin etorri zen Euskal Herrira. Nik banuen harremana Pantxoarekin, eta hark aurkeztu zidan. Musikariak izanda, segituan egin genuen harremana. Uda batean, bere etxera gonbidatu gintuen. Han bazuen grabagailu bat, eta eskaini zidan zerbait grabatzea. Ni beti joaten naiz tokietara txistuarekin eta danbolinarekin. Agurra grabatu nuen, eta CD batean eman zidan. Gustatu zitzaidan.\nEta zuk zeurea nahi.\nEsan zidan zenbat balio zuen, eta erosi nuen grabagailua, erosi nuen memoria, eta erosi nituen bi mikrofono on. Hona ekarri, eta probak egiten hasi nintzen. Beste asmorik gabe.\nEta Youtuberako jauzia?\nOso gutxi ulertzen dut nik kontu horiez, baina badut lagun bat, Juanma Pagadizabal, eta aipatu zidan berak bazuela kanal bat Zesteronekua izenekoa, eta lagunduko zidala.\nEgunero grabatzen dituzu?\n09:30-10:00ak inguruan hasten naiz, bizilagunak lo egoten direlako oraindik. Emaztea oso haserre daukat horrekin. Lehen, egunero aritzen nintzen, baina orain, ez. Alabak ere [Iraia Elias aktoreak] errieta egin zidan: «Amarekin egon naiz, eta, aita, ez da normala egunero horrela aritzea. Pentsatu beharko duzu zerbait». Eta astean behin grabatzea hitzartu genuen, baina, askotan, egun berean bi edo hiru grabatzen ditut [barrez].


Apartamentu ikusgarria salgai Santa Margaritako Port Gran eraikinean\nGuztiz altzariz eta hornituta, bizitzeko prest!\nUbideari begira dagoen igerilekua, non udan ur gardeneko igerilekuan bainatzea bizi daitekeen sentsazio handienetakoa den.\nSarreran banatuta, egongela sukalde irekiarekin eta terrazarako sarbidea, logela bikoitz 1 eta komun 1.\nBisitatu nahi duzu? Informazio gehiago eta bisitak lortzeko deitu iezaguzu!\nZona / Hiria Santa Margarida / Roses\nEgin klik hemen WhatsApp bidez edozein zalantza argitzeko00:35


Herri mugimendua berpiztu nahiz | Herri mugimendua berpiztu nahiz – iparraldekohitza\nEzkerreko abertzale talde bat biltzen hasi da Zuberoan, gizarteko gaiak eztabaidatzeko. Egunaldi bat antolatu dute ekainaren 24rako, azoka libre batekin eta uraren kudeaketaz eztabaida denei irekiz.\nTalde diskretua da oraindik, eta, osatzen duten kideen arabera, “pretentsiorik gabekoa”. Xiberoak bizi nahi dü izeneko mezu batetik hasi ziren iristen bilkurak egiteko gomitak duela zenbait hilabete. Hogei bat zuberotar biltzen dira azken hilabeteetan “beste gisako jendarte baten ideiak” elkarturik, gai desberdinak kolektiboki eztabaidatu eta gizarteratzeko.\n“Helburua da herri mugimendua berpiztea, baldintzatu ditzan instituzioek finkatzen dituzten hautabideak, gutxi edo asko. Gure gain hartzea gure herriaren antolaketa ere, ez uztea delegazioz ibiltzen diren egituren esku”. Egoitz Urrutikoetxearen hitzek laburbiltzen dute intentzioa; Patxi Patalagoitiren erranek, lehen bilkuren zergatia: “Ohartu baikara bakoitzak bere xokoan edo bizpahiruren artean Zuberoako eta mundu osoko gai andana bat aipatzen genituela, baina ez denek elkarrekin”.\nEz da, haatik, soilik gogoeta talde bat. Atharratzeko plazara jalgi ziren apiril hondarrean, azoka libre batekin goizean eta Notre Dame des Landesko zadistekin mahai ingurua antolatuz arratsaldean. Gogoetak beti leku zentrala baitu. “Lehen bilkuretatik beharrunea bazen hitzei berriz zentzu bat emateko, eztabaidatzea hitzei buruz eta hitzen gibelean zer ezarri nahi dugun”, gehitu du Niko Guiresse taldeko kideak.\nZadistekin partekatu momentuak eztabaida mamitsua ekarri zuela oroitu du Urrutikoetxeak: “Bestelako bizimolde bat abian ezarri nahi baitute, galderak izan ziren ea nolako harremanak dituzten inguruko laborariekin, mugimendu bretoiarekin eta beste… interesgarria izan zen. Batek galdetu zuen ea ez zuten nahigabean estatuek beste herrietan ezarri dituzten desmartxa kolonialak ezartzen”. Haien arteko juntetan, “denei irekia” den taldean, bestelako gai anitz aipatzen dituztela ziurtatu dute.\nUraren kudeaketa aipagai\n70 pertsonatik goiti bildu zituzten apirilean antolatu egunean. Dinamika berria, Guiressen ustez, “tresna bat izaten ahal da espazioa berreskuratzeko, eztabaidan edo azoka librearekin bezala politika munduan sartzeko herritar gisa”. Herritarrak hurbiletik hunkitzen dituen gaia izanen da, hain zuzen, ekainaren 24an Atharratzen antolatu duten egunaren ardatza: uraren kudeaketa.\nPatxi Patalagoitiren ustez, ezezaguna da: “Uraren gaia aipatzen dugu, eta horri buruz jende gehienek ez dakigu nola kudeatua den, nork, zergatik…”. Urrutikoetxeak dio “herritarren bizkar egiten den logikaren irudia” dela “denen ondasuna” den uraren kudeaketa. 2017 hondarrean merkatua zabalduko da hamar urteko kudeaketa berritzeko, “orain kudeaketa pribatua delarik, eta hor galdera pausatuko da kudeaketa publikora itzuli edo pribatuan geldituko ote den”. Haren erranetan, garrantzitsua da jokoan dena: “Edo bihar Ipar Euskal Herrian konpainia publiko bat sortzen da, edo, hori gertatuko ez balitz eta pribatura pasako balitz, haien iturri propioak dituzten herriek sare pribatura pasa beharko lukete”.\nEztabaidekin hasi eta segitzeko asmoa badute ere, ez dute baztertzen “agendaren araberako” ekintzak egitea gerora. “Helburua da gure ekintzak gure lurraldeari egokitzea”, Guiressek dioenez. Hala, uraren kudeaketaz informazioa ahalik eta gehien hedatzeko intentzioa badute. Ekainaren 24ko eguna lehen urratsa izanen da bide horretan, baina ez azkena, agerian utzi dutenaz.\nOndasun komunen inportantziaz jabetuak diren bezala, beste balio batzuk egunerokoan nola plantan ezarri pentsatzen ari izan dira. Hala zitzaien azoka librearen ideia bururatu. “Egungo gizartean ohartzen gara kontsumitzea eta beti gauza berrien erostea dela helburua, jakinez denek baditugula etxean gauza zaharrak, botatzen ditugunak berriak erosteko. Ohartu gara azokak dinamika ona sortu duela, haurrekin bereziki inportantea iduri zaigu, ohartzen baitira gauzak partekatzen ahal direla erosi gabe”. Patalagoitiren azalpenen arabera, azoka horretan nahi duenak zerbait utzi lezake, edo hartu, baita utzi gabe hartu ere.\n“Beste gisaz bizitze horretan saretzeko eta espazio bateratu edo komunak berreskuratzeko eta berriak sortzeko” ahaleginean, leiho berri bat irekiko du taldeak, Atharratzen, ekainaren 24an. Haien bilkurak ere irekiak direla errepikatu dute.


Euskadik 4.127 atzerritar ekarri ditu Gizarte Segurantzara - Ekonomiaren KZ\nGizarte Segurantzak 74.254 afiliatu atzerritar zituen irailean, hau da, 2020ko hil berean baino 4.127 gehiago, hau da, % 5,89ko urte arteko hazkundea.\nGizarteratzeko, Gizarte Segurantzako eta Migrazioetako Ministerioak ostegun honetan emandako datuen arabera, aurtengo abuztuarekin alderatuz gero, Euskadin 829 afiliatu gehiago daude, hau da, % 1,13 gehiago.\nLurraldeka, atzerriko kotizatzaileen kopuruaren hil arteko hazkunde nagusia Araban izan zen, % 4,09 hazi baitzen irailean, Gipuzkoan ( % 0,98) eta Bizkaian ( % 1,2) baino askoz ere gehiago.\nHala ere, 2020ko abuztuarekin alderatuta, Bizkaian igo da gehien kotizatzaile atzerritarren kopurua, 35.157 baitira (+2.536 azken urtean), hau da, % 7,7 gehiago. Gipuzkoan urte arteko hazkundea % 6,1ekoa izan da 26.091era arte, hau da, 1.504 gehiago; eta Araban urte arteko igoera % 0,68koa izan da 13.007ra arte (88 gehiago).\nErregimenen arabera, atzerriko afiliatu gehienak sistema orokorrean daude, 61.087 kotizatzailerekin, eta horiei 12.818 autonomo gehitu behar zaizkie, 11.463 etxekoak, 1.748 nekazaritzakoak eta 349 itsasokoak.\nEuskadin irailean zeuden 74.254 afiliatuetatik 20.161 EBtik zetozen herrialdeetakoak ziren, eta 54.093 Europar Batasunetik kanpoko herrialdeetakoak. Azken horien artean marokoarrak (6.891), nikaraguarrak (5.205) eta kolonbiarrak (4.776) dira nagusi; europarren artean, berriz, errumaniarrak (9.720), portugaldarrak (4.039) eta italiarrak (2.084) dira nagusi.\nEstatu osoan, Gizarte Segurantzak 20.678 atzerritar afiliatu batu zituen batez beste irailean abuztuarekin alderatuta, guztira 2.240.775 atzerritar kotizatzaile izatera iritsi arte. Azken hamabi hilabeteetan hazkundea 162.574 landun atzerritarrena izan da, % 7,8 gehiago.\nAutonomia-erkidegoen arabera, abuztuaren aldean, Extremaduran ( % 7,79), Gaztela-Mantxan ( % 7,22), Errioxan ( % 4,90), Andaluzian ( % 2,94), Nafarroan ( % 2,74), Kanarietan ( % 2,45), Madrilen ( % 1,52), Gaztela eta Leonen ( % 1,24), Euskadin ( % 1,13), Valentzian ( % 0,64) eta Galizian ( % 0,21).\nAitzitik, behera egin zuen Kantabrian ( % 4,49), Asturiasen ( % 2,40), Aragoin ( % 2,34), Balearretan ( % 1,38), Murtzian ( % 0,63) eta Katalunian ( % 0,30).\n← Miñaoko parke teknologikoa 740.000 metro koadrotan haziko da\nMetaleko enpresen ia % 30ek uste baino jarduera gutxiago dute →\nEBren maileguak atzerapenarekin datoz eta Euskadiri dagokionaren azpitik\nEuskadik Europako funts gehiago erakarri nahi ditu\n2021-10-29 Andoni Beitia


Mozilla - Librezale.eus\nArduraduna(k): Julen, Pi\nInternet denontzat toki hobea egiteko lanean dabilen pertsonen komunitate globala da Mozilla proiektua. Mozilla Manifestuan definitutako oinarrizko printzipioak eta konpromisoak aurrera eramateko hainbat software-produktu garatzen ditu, adibidez Firefox, Firefox OS edo Thunderbird.\nFilosofia honekin bat eginez, Mozilla euskaraz proiektua sortu zen 2003. urte aldera, euskarazko nabigatzaile bat izateko lehenik. Gerora Librezale.eus proiektua mamituko zen.\nMozilla proiektua ez da nabigatzaile bat garatzera soilik mugatzen eta komunitate global horren ingurukoak euskaraz izateak gure hizkuntzari sarean izaera eta toki propioa edukitzeko gaitasuna ere ematen dio.\nEgunetik egunera haziz doan proiektu handia da Mozilla eta askotariko azpiproiektuak biltzen dira bertan. Proiektu bakoitzak bere izaera eta ezaugarriak ditu. Bakarren bat interesgarria iruditzen zaizu eta parte hartu nahi duzu? Ez egin duda eta jarri gurekin harremanetan.\nMozilla gehigarrien gunea (AMO)\nMozilla:Firefox Marketplace (Marketplace)\n(Hauek beste norabait erretiratzeko daude)\nNola egin Mozilla produktuen itzulpenak\naddons.mozilla.org webgunearen lokalizaziorako gunea\nOrrialdearen azken aldaketa: 22:24, 30 abuztua 2016.


Arrizabalaga eta Ruiz de Larramendi garaile, 'Emakume Master Cup' pilota lehiaketan - euskalerriairratia.eus\nArrizabalaga eta Ruiz de Larramendi garaile, 'Emakume Master Cup' pilota lehiaketan\nEuskalerria Irratia 2018-07-16 09:14\nArgazkia: Emakume Master Cup txapelketako irudietako bat. / Emakume Master Cup\nLehenbiziko aldiz sanferminetan emakumeen pilota partida izan da Labriten, 900 ikuslerekin. Hirugarren postuan, Arrate Bergara eta Naroa Elizalde; laugarrenean, Andrea Aldaregia eta Maite Tolosa.\nEgun historikoa, Labrit pilotalekuan: lehenbiziko aldiz sanferminetan emakumeen pilota partida izan da, Emakume Master Cup lehiaketako finala. Maite Ruiz de Larramendik (Eulate, Nafarroa), eta Olatz Arrizabalagak (Gernika, Bizkaia) jantzi zuten txapela, larunbatean, Naroa Iturainen (Iruñea, Nafarroa) eta Miren Larrarte (Bidania, Gipuzkoa) kontra (22-12).\nHirugarren postuan, Arrate Bergara eta Naroa Elizalde; laugarrenean, Andrea Aldaregia eta Maite Tolosa.\n900 ikusleren aurrean\n900 ikusle bildu ziren Labriten, eta "giro ona" nabarmendu zuten kirolariek, Labriten bildutako jendetzak egindako harrera eta frontoiaren "erreferentzialtasuna". Txapelketaren aurretik Euskalerria Irratian hitz egin zuen Naroa Iturainek, eta Iruñean sanferminetan jokatzeak egiten zion ilusioa azpimarratu zuen, festetan jokatzea "aukera polita" dela.\nSanferminetan, Labrit leporaino beteta\nLabriteko partidek sanferminetan izandako arrakastaren beste adibide bat da izan da Emakume Master Cup; egunero betea egon da frontoia: bederatzi saio izan dira sanferminetako zortzi egunetan eta denak bete dira, ia 10.000 lagun batu ditu frontoiak.


Aient - Wikipedia, entziklopedia askea.\nCanton of Ayen (en)\n45° 14′ 49″ N, 1° 19′ 38″ E / 45.2469°N,1.3272°E / 45.2469; 1.3272Koordenatuak: 45° 14′ 49″ N, 1° 19′ 38″ E / 45.2469°N,1.3272°E / 45.2469; 1.3272\nLouignac, Perpezac-le-Blanc, Rosiers-de-Juillac, Saint-Bonnet-la-Rivière, Saint-Cyprien, Saint-Robert, Segonzac eta Vars-sur-Roseix\n361 (%51) 353 (%49.9)\nAient (okzitanieraz Aient, frantsesez eta ofizialki: Ayen) Okzitaniako udalerri bat da. Administratiboki Frantziako Corrèze departamenduan dago, Akitania Berria eskualdean. 2013an 744 biztanle zituen.\n2007an Ayen udalerrian erroldatutako biztanleak 694 ziren. Familiak 310 ziren, horien artean 102 pertsona bakarrekoak ziren (55 bakarrik bizi ziren gizonak eta 47 bakarrik bizi ziren emakumeak), 102 seme-alabarik gabeko familiak ziren, 102 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 477 etxebizitza zeuden, 313 familiaren etxebizitza nagusia ziren, 128 bigarren erresidentzia ziren eta 36 hutsik zeuden. 429 etxeak ziren eta 48 apartamentuak ziren. 313 etxebizitza nagusietatik 233 bere jabearen bizilekua ziren, 70 alokairuan okupaturik zeuden eta 11 doan lagata zeuden; 1ek gela bat zuen, 32 etxek bi zituzten, 65 etxek hiru zituzten, 93 etxek lau zituzten eta 122 etxek bost zituzten. 222 etxek euren parking plaza propioa zuten azpian. 141 etxetan ibilgailu bat zegoen eta 136 etxetan bat baino gehiago zituzten.\nAyen udalerriko biztanleria-piramidea 2009an .\n2007an lan egiteko adina zuten pertsonak 420 ziren, horien artean 314 aktiboak ziren eta 106 inaktiboak ziren. 314 pertsona aktiboetatik 286 lanean zeuden (151 gizon eta 135 emakume) eta 28 langabezian zeuden (17 gizon eta 11 emakume). 106 pertsona inaktiboetatik 48 erretiraturik zeuden, 28 ikasten zeuden eta 30 "bestelako inaktibo" gisa sailkaturik zeuden.\n2009an Ayen udalerrian 317 unitate fiskal zeuden, 707,5 pertsonek osaturik. Pertsona bakoitzeko diru-sarrera fiskalaren mediana urteko 15.449 euro zen.\n2007an zeuden 39 komertzioetatik, 1 erauzte enpresa zen, 1 janari enpresa zen, 1 bestelako produktu industrialen fabrikazioko enpresa zen, 6 eraikuntza enpresak ziren, 10 ibilgailuen saltze eta konpontze enpresak ziren, 3 garraio enpresak ziren, 3 ostalaritza eta jatetxe enpresak ziren, 1 finantziazio enpresa zen, 2 zerbitzu enpresak ziren, 9 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 14 zerbitzu publikoetatik, 1 jendarmeria zen, 1 posta bulegoa, 1 banku bulegoa, 3 ibilgailuen konpontzeko eta nekazaritza tresnetako lantokiak, 1 zurgina, 1 iturgina, 2 argiketariak, 1 eraikuntza enpresa, 1 ile apaindegia eta 2 jatetxeak.\n2000. urtean Ayen udalerrian 27 nekazaritza-ustiategi zeuden, 700 hektarea erabiltzen.\nSaint-Cyprien (2,0 km)\nSaint-Robert (2,7 km)\nPerpezac-le-Blanc (2,9 km)\nVars-sur-Roseix (3,1 km)\nSaint-Aulaire (4,0 km)\nLouignac (4,4 km)\nSegonzac (4,9 km)\nCoubjours (5,5 km)\nRosiers-de-Juillac (5,6 km)\nYssandon (5,7 km)\nBNF: 15249651r (data)\nOrriaren azken aldaketa: 12 otsaila 2021, 23:08.


Nafarroako Administrazio Publikoetako lan deialdietan euskara modu eraginkorrean baloratzeko proposamena. - - euskalerriairratia.eus\nNafarroako Administrazio Publikoetako lan deialdietan euskara modu eraginkorrean baloratzeko proposamena.\nadm.euskaraz.taldea 2019-04-14 00:47\nNafarroako Gobernuari, Iruñeko Udalari, Estatuko Administrazioari eta Justizia Administrazioari eskatzen dieguna hauxe da: Euskarazko hizkuntz profileko lanpostu gehiago sortzeaz gain, lan deialdi mota guztietan euskara baloratzea, modu eraginkorrean.\nNAFARROAKO ADMINISTRAZIO PUBLIKOETAKO LAN DEIALDIETAN EUSKARA MODU ERAGINKORREAN BALORATZEKO PROPOSAMENA\n2019ko apirilaren 4an, Administrazioetan Euskararen Eguna dela eta, Nafarroako Administrazio Publikoetako Korrika Batzordeak zabaldutako idazkia, hauxe:\n“Nafarroako Administrazio Publikoetako Korrika Batzordeak Euskararen Eguna antolatu du Administrazioetan, Korrika Iruñera hurbiltzen dela ospatzeko.\nAdministrazio gaztelaniadun elebakarraren filosofia izan da nagusi orain arte eta une honetan ere hala da. Administrazio elebiduna (euskaraz eta gaztelaniaz funtzionatzeko prestatua) da gure helburua, ordea.\nAurreko Korriketan gure aldarrikapenak mahai gaineratu ditugu. Korrika eta Euskararen Egun honetan ere egin nahi dugu hori.\nNafarroako Gobernuari, Iruñeko Udalari, Estatuko Administrazioari eta Justizia Administrazioari eskatzen dieguna hauxe da: Euskarazko hizkuntz profileko lanpostu gehiago sortzeaz gain, lan deialdi mota guztietan euskara baloratzea, modu eraginkorrean”.


Wikiloc - ibilbideak Lekeitio-Talaia-Otoio-Zatika-Lekeitio - Lekeitio, País Vasco (España)- GPS track\n1.041 43 372\nLekeitio - Otoio - Ogella zirkularra (senderismo)\nLekeitio ( conociendo alrededores ) (a pie)\nLekeitio -Atxarre-Ereñozar-Aulesti (senderismo)\nBisitak 2488, kokapena 87\nLekeitio eta Otoioko gaina lotzen dituen ibilbide zirkularra. Igoerarako Lekeitioko Santa Katalina itsasargi ondotik eta Lekeitioko talaiatik igarotzen da. Beherako bidea, aldiz, Zatika auzo ispastertarretik pasatzen da eta, saihesbidea tunel batetik gurutzatu ondoren, trafiko gutxidun Lekeitiorako errepide zaharretik bueltatzen da berriz Lekeitiora.\nOtoiorako igoerako azken zatia gogorra da eta oso irristakorra bihurtu daiteke lokatza egonez gero. Baliteke Otoioko tontorretik antenarako bidea oso argia ez izatea. Bestela ez da bide zaila eta ondo definituriko bideetatik igarotzen da ibilbidea.\nBizkaiko bira edo GR-123 ibilbidearekin partekatzen du ibilbideak zati bat.\nKaixo, zure lagunak ibilbide interesgarri hau topatu du Lekeitio-Talaia-Otoio-Zatika-Lekeitio https://eu.wikiloc.com/ibilbide-senderismo/lekeitio-talaia-otoio-zatika-lekeitio-5287757 Ondo izan, Wikiloc - Rutas del Mundo


Guraizeak eta oihala - Blogberri Blogberri\nGuraizeak eta oihala\nabendua 1st, 2014 by Leave a reply »\n“Guraiziakin bereizi arren bakoitza bere aldetik, ezagutzen da jantzi direla zazpiak oihal batetik” idatzi zuen Pedro Mari Otañok. Oihalak ehunduko dituzte 2015eko ekainaren 20an, erabakitzeko eskubidearen alde. Eta orratzak bezala zast egin dio bihotzean hainbat laguni, ikustean “hiriburuz hiriburu” egingo den ekitaldiak Iruñea, Donostia, Bilbo eta Gasteizen izango direla. Maulen, Donibane Garazin eta Baionan ez dute erabaki nahi? Ez dute erabakitzeko eskubidea merezi?\nBadira zenbait urte, Bidasoako urak handitzen ari direla. Batasuna beti zaila izan da, baina beti egin dira ahaleginak, bereziki indarrak biltzea helburu duten proiektu sinboliko, handi eta ederretan. Azken urteetan, instituzioen pisuak elkarrengandik urrundu ditu hiru eremu administratiboak, hurbildu eta batu beharrean. Eta urruntze horren ondorioak nabaritzen dira herri mugimenduetatik sortutako proiektuetan ere. Eta nola ez, gizartean.\nHorrek are gehiago zailtzen du, berez zaila dena: Hegoaldean pentsatutako ekimen batek Iparraldekoen inplikazioa lortzea; nekez sor daitezke herri batzordeak espontaneoki. Giza katea Ipar Euskal Herritik ez pasatzeak izan zezakeen azalpen geografiko edo fisiko bat. Oraingoan, traba hori ez dago. Herri honek badu behar gorria proiektu politiko batu bat edukitzeko, erritmoak erritmo. Ekainaren 20ko ekitaldi sinbolikoa bezalakoak aukera bikainak dira zazpiak herri bakarreko parte garela sentitzeko.\nAmets kolektibotik harago, Ipar Euskal Herriaren erakundetze aldarrikapenak jasaten dituen oztopoen aurrean, Hego Euskal Herriarekin batera sor daitezkeen ekimenak arnasgune berriak izan daitezke. Nahasmendu franko handia dago hilabete hauetan, lurralde kolektibitatearen eta Pirinio Atlantikoetako prefetaren proposamenen inguruan. Babes hain zabala zuen eskaerari uko egin dio Frantziak, eta hori lortzeko etorkizunerako estrategiak marraztu gabe daude. Adostasuna lortzea bera ere kostatzen ari da.\nEztabaida daiteke Lurralde Kolektibitatearen gaia erreferendum bidez trenkatu behar den, ala Frantziako Gobernuak gehiagokorik gabe onartu behar duen: Frantziako Iraultzan zuzen-kontra kendu zieten autonomia Lapurdi, Nafarroa Beherea eta Zuberoari, eta orain zergatik behar litzateke bozkatu, Iparraldeari badagokion eskubide bat berreskuratzeko? Dena den, Iparraldeko herritarren artean, askok nahi dute gai horretaz erabaki. Beraz, ez dago arrazoirik Iparraldea baztertzeko ekainaren 20ko ekitalditik. Eta ez luke asko balio izanen maiatzean iratzartzeak, ekainaren 20ari begirako kanpainako ekitaldi xume bat antolatuz, Ipar Euskal Herriaren presentzia sinbolikoa dagoela errateko.\nNork, noiz, non, nola eta zergatik erabaki du, garai berri hauetan, Ipar Euskal Herria aparte uztea? Galdera ez zaio zuzentzen Gure Esku Dago-ri bakarrik. Garaien arabera, Hegoaldeko mugimenduak erabaki nahi izan du Iparraldean zer egin zitekeen edo ez: 70-80ko hamarkadetan bazterrak lasai, errefuxiatuak babestu behar zirelako; 90eko hamarkada bukaeran, estrategia nazional zentralizatuak; orain, bakoitza bere aldetik, guztiz bereizirik. Ipar Euskal Herriko mugimenduak aitzina segitu du beti, baina bere aldetik; eta nazio kontuetan, izan ote du hitza eta erabakia? Kontuan hartzen ote da bere lekua?\nAzkenaldian suma daiteke estrategia aldaketa bat lurraldetasunari begira. Baina ez da ulertzen nola egin den aldaketa hori. Ez da eztabaidatu, ez da komunikatu. Eta oraindik ere ez du nehork garbi erran. Ekintzek hala erakusten dute, ordea. Iparraldean badago mobilizaziorako gaitasuna, herri ekimen dinamikoei esker. Harremanak josi behar dira haiekin; sarea ehundu.\nPrevious Entry: Gerrarako prestu, herria frantsestu\nNext Entry: Apaingarri hutsa?\nPosted in Berria, Lurraldetasuna, Politika\nTags: Gure Esku Dago Ipar_Euskal_Herria\nPrevious Entry Gerrarako prestu, herria frantsestu\nNext Entry Apaingarri hutsa?


Txinako giltza eskuan Pcb Batzuen Fabrikazio eta Fabrika | KAISHENG PCB\nPCBFuture bezeroei zuzendutako enpresa da, prezio lehiakorretarako kalitate handiko eta pertsonalizatutako zirkuitu-irtenbide pertsonalizatuak eskaintzen ardatz duena. Gero eta gehiago garatzen ari gara PCB zerbitzu bakarra duten bezeroei zirkuitu aurreratuekin, PCB produkzio masiboarekin, PCB muntaiarekin, PCB giltza eskuan irtenbideetan erosten dituzten piezen zerbitzu integralari laguntzeko.\nMetal estaldura: Murgiltze Urrea\nGeruzak: 2 geruzako PCB\nEstaldura metalikoa: murgiltze urrea Ekoizpen modua: SMT + Geruzak: 2 geruzako PCB\nSoldadura motak: RoHS bateragarria One-Stop Zerbitzuak: PCB Fabrikazioa eta Giltza eskura PCB muntaia Probak:% 100 AOI / E-test / Visual Test\nHitz gakoak: PCB produkzio masiboa PCB muntaia, PCB giltza eskuan, PCB muntaia fabrikatzaileak, PCB denda bakarreko zerbitzua, PCB muntaia merkea, zirkuitu inprimatuko batzarrak muntatzeko enpresak\nPCBa aukeratzeko arrazoiakEtorkizuna\n1. Inportatutako maiztasun handiko zirkuitu plaka lehengaiak produktuaren kalitatea iturritik bermatzeko.\n2. Azalera tratatzeko ekipamendu multzo osoak hainbat industriaren beharrak asetzeko.\n3. PCB geruza anitzeko zirkuitu-plaka gaitasun teknikoa.\n4. PCB kalitate kontrol sistema zorrotza produktuaren errendimendua modu eraginkorrean bermatzeko.\n5. Goi mailako talde teknikoa.\n6. Zerbitzu intimoa.\n6. Baliabide erabilgarriak.\nPCB zuloaren bidez\nZein da zure aurrekontuaren prezioa?\nPCB muntaketaren prezioak emango dizkizugu. PCB muntaiaren prezioek tresneria, soldadura txantiloiak eta osagaiak kargatzeko muntatze lana biltzen dituzte. Gure giltza eskuko aurrekontuek osagaien prezioak erakusten dituzte adierazitako moduan. Ez dugu instalazio tasarik edo NRE muntaiarik kobratzen.\nZein da denbora giltza eskuan ordaintzeko denbora?\nProiektu orokorraren burutze-denbora Piezak Kontratatzeko epearen eta PCB muntaiaren epearen batura da. Hala ere, denbora-lerroa laburtzen saiatzen gara PCBaren muntaia-prozesua arrazionalizatuz. Adibidez, behin zure Gerber fitxategiak PCB fabrikatzeko eta BOM PCB muntaketak jasotzen ditugunean, txantiloia prestatzen hasiko gara zure taularako eta fabrikazioa piezen kontratazio prozesuarekin batera osatuko dugu.\nPCBFuture-k denbora edo kostua aurreztuko du eta arrisku posibleak murriztuko ditu hornitzaile anitz sartzearen erantzukizuna aurkitzeko. Entregatzeko denbora arrunta elkarrekin ematea onartzen dugu bezeroen eskakizun desberdinak betetzeko. Zuzendari ziurtatuek osatutako talde sendoa dugu zure zirkuitu-plaken kalitatea bermatzeko.\nZalantzarik edo zalantzarik baduzu, jar zaitez harremanetan jartzeko sales@pcbfuture.com , ASAP erantzungo dizugu.\nAurreko: Tablet PC Giltza eskuan PCB muntaia elektronikoa\nHurrengoa: Ibilgailuen Kontrol Zirkuitu Plaken Muntaketa\nPCB muntaia merkea\nLed Pcb Muntaketa\npcb muntaketa gertu\npcb muntaketa zerbitzuak\nprototipoen PCB muntaiak\ntxanda azkarreko PCB muntaia\nSmt Pcb Batzarra\ngiltza eskuko pcb muntaia\nBideo deskodetzailea zirkuituaren PCB muntaia